Programul iconografic ortodox 
Compendiu de Artă Creştină şi Erminie bizantină 


PREAMBUL 
Canon, tipic sau, mai curent, program iconografic sunt sintagme ce definesc 

una din caracteristicile fundamentale ale picturii bisericeşti şi anume canonicitatea, ca atribut 
esențial al oricărei arte religioase, atribut care-şi poate revendica un moment inaugural în 
circumstanţele alcătuirii Cortului mărturiei atunci când, odată cu primirea Legii, Moise a primit 
şi proiectul Cortului, cu toate detaliile necesare, de la dimensiuni, proporţii, culori etc., la 
materiale şi meşteri (Ieşire, XX-XXXI) atât în ceea ce priveşte configurarea spaţială, cât şi 
programul decorativ-iconografic, în termeni specifici care se vor regăsi de-a lungul timpului şi în 
reglementările privind spaţiul eclesial creştin, din Constituţiile Apostolice (1,57), Testamentum 
Domini ( 1,19), sau Didascalia celor 12 Apostoli, ori în operele mistagogice şi liturgice de mai 
târziu, pentru a se codifica şi sistematiza, în cele din urmă, în prescripțiile erminiilor picturii 
bizantine. 

Şi în antichitatea greacă gândirea filosofică opera, prin Platon, distincţia necesară între 
modalitatea practicării artei conform unor reguli prestabilite — eikastike — şi arta liberei 
imaginaţii — phantastike — pe care o şi repudia, dealtfel, în beneficiul celei dintâi, socotită mai 
aptă a exprima conţinuturi spirituale de esenţă religioasă. Este evident că atari conţinuturi nu pot 
fi exprimate decât cu mijloace expresive specifice, de o semnificaţie verificată, care să le asigure 
o inteligibilitate generală, premisă a unei circulații universale, dar şi a receptării corecte a 
mesajului. Pe de altă parte, nu este mai puţin evident că o anumită calitate a fondului reclamă şi 
din partea formei o calitate simetric echivalentă, conform unui principiu elementar din practica şi 
teoria artei, acela al adecvării expresiei la conţinut. 

De aici şi necesitatea reglementării practicii artistice, necesitate resimţită ca atare de-a 
lungul întregii evoluţii a artei religioase şi căreia i s-a dat răspuns în diferite modalități: în 
ordinea concepţiei prin proiecții, de la simple intenţii ori inițiative programatice, până la 
programe — arhitectonice sau iconografice — propriu-zise, iar în ordinea realizării efective prin 
prescripții de ordin practic, de la simple indicaţii de meşteşug la norme tehnico-stilistice, de tipul 
canoanelor de proporţii, de pildă, toate acestea constituindu-se în timp într-un adevărat tezaur de 
experienţă multi-milenară de şantier şi atelier, perpetuat din antichitatea egipteană în cea greco- 
romană, preluat, îmbogăţit şi îmbisericit de Bizanţ, pentru a fi transmis mai departe sub forma 
tradiției artistice bizantine arhitecturale, sculpturale şi picturale, în moştenirea căreia ne şi aflăm. 

Îndeosebi în ceea ce priveşte pictura, trebuie menţionat că această tradiţie s-a perpetuat 
nu numai pe calea empirică a practicii nemijlocite de atelier sau şantier, ca de la meşter la ucenic, 
ci şi prin modalitatea mai elaborată, cultă, aşazicând, a unor adevărate manuale — erminiile de 
pictură bizantină — care sintetizează, de o manieră codificată, experienţa artistică acumulată de-a 
lungul timpului, îndeosebi în cuprinsul părții răsăritene a oikoumenei creştine. 

Manuale asemănătoare, sub forma aşa-numitelor tratate de pictură, au existat, desigur, şi 
în apus, dar între acestea şi erminiile bizantine subzistă deosebiri semnificative, începând cu 
autorul şi sfârşind cu tabla de materii. În timp ce tratatele apusene sunt aproape fără excepţie 
opere de autor , care pot face pandant cu lucrările de artă ale aceloraşi — Theophilus, Cennini, Da 
Vinci, Vasari, Knoller, între alţii — erminiile bizantine împărtăşesc de regulă acelaşi anonimat cu 
imensa majoritate a operelor — icoane sau picturi murale — atribuibile, în general, unor doar 
prezumtivi autori. Dacă semnificaţia acestei prime deosebiri se poate traduce printr-o asumare 


diferită a condiţiei auctoriale, nu fără corespondențe şi în mentalități eclesiale mai largi, o altă 
diferenţă, aceea privind cuprinsul, poate genera consideraţii mai aplicate, privind destinul artei 
în creştinătatea răsăriteană, respectiv apuseană, nu fără semnificative extrapolări, iarăşi, în sfera 
spiritualităţii fiecăreia. 

Pornind de la constatarea că atât erminiile cât şi tratatele apusene conţin o gamă largă de 
prescripţii tehnico-stilistice, referitoare la diferiţi pigmenţi, reţete şi preparaţii, la desen, culoare 
şi sistem de proporţii, la diverse proceduri şi eventual secrete de atelier, observăm că în tratate, 
aceste prescripţii reflectă în general experiența personală, de atelier sau cel mult de şcoală a 
autorului, în timp ce erminiile îşi au ascendenţa în izvoare ermineutice străvechi, însumând 
experienţa artistică a generaţii întregi de meşteri zugravi; mai semnificativ încă, dacă tratatele se 
rezumă doar la prescripţiile tehnico-stilistice, erminiile conţin, pe lângă acestea, secțiuni extinse 
de iconografie — programe şi repertorii de teme — în care se regăsesc, prezentate succint dar 
aproape exhaustiv, persoane şi evenimente biblice, atât din Vechiul cât şi din Noul Testament, la 
care se adaugă multe altele din istoria Bisericii. În structurarea repertoriilor operează de regulă 
criteriul cronologico-scripturistic, după ordinea în care acestea din urmă se regăsesc în istoria 
biblică; există însă şi erminii ale căror criterii de ordonare a cuprinsului sunt semnificativ 
diferite: fie criteriul cronologico-liturgic în care temele iconografice se succed calendaristic, 
după modelul sinaxarelor, în ordinea serbării lor de-a lungul anului bisericesc, fie, însfârşit, un 
criteriu mixt, biblico-liturgic, de fapt iconografic propriuzis, în care structura erminiei reproduce 
distribuirea temelor după programul iconografic desfăşurat în spaţiul eclesial, de la 
Pantocratorul din cupola turlei, la Emanuil din bolta pridvorului. 

Fiecare din aceste criterii de ordonare îşi are logica proprie, cea care l-a impus şi i-a 
asigurat dăinuirea: ordonarea după cronologia biblică, de sorginte şi uzanţă mai degrabă 
cărturărească, facilitează identificarea rapidă a temelor şi oferă o descriere standardizată a 
acestora, utilă zugravilor, dar şi fondatorilor, ctitori sau comanditari; înşiruirea calendaristică sau 
liturgică, proprie mediului monastic, pare a răspunde cerinţelor zugrăvirii de icoane portabile, 
prăznicarele de pe catapeteasmă sau icoanele-sinaxar care grupează sfinţii şi sărbătorile în 
panouri corespunzătoare celor douăsprezece luni ale anului, precum mineele, din sinaxarele 
cărora şi provin, dealtfel,  succintele descrieri ale fizionomiei sfinţilor zilei; ordonanța 
iconografică, propriu-zisă, este cea care corespunde optim cerinţelor picturii murale, atât în ceea 
ce priveşte desfăşurarea coerentă şi completă a programului iconografic, cât şi în privinţa 
respectării uzanțelor practice de şantier, de vreme ce orânduieşte scenele exact în ordinea în care 
acestea se pictează pe schelă. Este evident că ea provine nemijlocit din ambianța de şantier şi, 
spre diferenţă de alte versiuni ale erminiei, pare mai puţin o operă colectivă de compilare şi mai 
mult rezultatul final al unor adăugiri ulterioare la o redactare veche, destul de completă şi 
coerentă, a unui prototip de prestigiu şi autoritate, datorat unei mari personalităţi artistice, aptă 
să sintetizeze suma acumulărilor anterioare şi să genereze, la rându-i, şcoală. În buna tradiţie a 
picturii bizantine, dar şi a spiritualităţii răsăritene în general, această personalitate rămâne în 
discreţia unui anonimat care sporeşte, paradoxal, prestigiul şi autoritatea erminiei sale, cea care a 
şi impus, dealtfel, un program iconografic reprezentativ pentru pictura bisericilor ortodoxe. 

Antecedente care au condus la constituirea unor astfel de manuale pot fi identificate, sub 
forma unor sumare descrieri de teme iconografice, într-un fragment de manuscris păstrat la 
Dublin (Irlanda, sec.VIII), care înfăţişează chipurile Apostolilor „aşa cum se pictează la Roma”, 
ori într-alt manuscris, din secolele IX-X, aşa-numita erminie a lui Elpiu Romeul, care descrie 
înfăţişarea Mântuitorului şi a altor persoane sfinte din Vechiul şi Noul Testament, incluzându-i 
pe protopărinţii Adam şi Eva. Astfel de precedente şi altele, desigur, vor fi constituit treptat un 


fel de koine dialektos discursiv-imagistic, un fond tematic comun, din care s-au extras feluritele 
variante ale erminiilor. Cert este că două dintre acestea, atribuite lui Panselin (sec.XIV) şi Teofan 
Cretanul (sec.XVI), sunt revendicate ca izvoare, atât în „Precuvântarea” versiunii Anonimului 
sus-menţionat, cât şi în „Precuvântarea” erminiei lui Dionisie din Furna (sec.XVIII), aceasta din 
urmă devenind, în timp, versiunea ermineutică de cea mai largă circulaţie în lumea ortodoxă. Pe 
baza datelor conţinute în aceste erminii, date coroborate cu cele rezultate din interogarea 
sistematică a numeroase monumente reprezentative din Țările Române şi din Răsăritul ortodox, a 
fost redactat Programul iconografic al bisericilor ortodoxe — Îndrumător pentru zugravii de 
biserici, de Preotul profesor Ene Branişte, versiune oficializată de Comisia de pictură 
bisericească a Patriarhiei Române şi distribuită ca atare pictorilor bisericeşti. Devenit un reper 
quasi-normativ în alcătuirea proiectelor iconografice, alături de ediţiile mai noi ale Erminiei lui 
Dionisie din Furna, acest program propune un model structural valabil şi pentru lucrări de genul 
celei de faţă, cu amendamentele de rigoare, desigur, induse de cercetările şi contribuţiile mai noi 
în acest domeniu. 


PROGRAMUL ICONOGRAFIC ORTODOX 


Ideea centrală a construirii, organizării şi decorării spaţiului eclesial de tradiție 
bizantină, adică a locaşului în care se desfăşoară Liturghia şi întreg cultul divin public ortodox, 
este comuniunea în adorarea lui Dumnezeu a întregii Bisericii, atât a celei nevăzute, Biserica 
triumfătoare, cât şi a celei văzute, Biserica luptătoare. Este o concepţie de anvergură cosmică ce 
reuneşte în aceeaşi Liturghie atât ierarhia cerească cât şi pe cea bisericească, aşa cum o aflăm în 
literatura patristică, la Părinţi precum Dionisie Pseudo-Areopagitul, Maxim Mărturisitorul, 
Gherman al Constantinopolului şi alți mistagogi sau liturgişti. Pentru a conferi vizualitate acestei 
concepţii, spiritualitatea răsăriteană a optat de timpuriu, încă din secolul al VI-lea, pentru tipul de 
edificiu încoronat de cupolă, printr-o evoluţie treptată de la bazilica simplă la bazilica surmontată 
de cupolă, pentru a se stabili în cele din urmă la edificiul cruciform în diferitele sale variante de 
plan: treflat, trilobat, în cruce greacă înscrisă, cu una sau mai multe cupole etc. Pentru a figura 
bolta cerească, şi deci locul în care sălăşluieşte ierarhia cerească, a fost nevoie ca arhitecţii să 
învingă o serie de dificultăți de principiu şi constructive pentru a amplasa deasupra lăcaşului de 
cult tocmai imaginea sau replica vizibilă a cerului, şi anume cupola, cerimea în limbajul 
erminiilor, în care reverberează „simfonia îngerilor şi a oamenilor”. 


PANTOCRATORUL 


Cupola este aşadar spaţiul privilegiat al bisericii, cheia de boltă, aşazicând, a spaţiului 
eclesial, atât în ceea ce priveşte arhitectura cât şi iconografia acestuia. Tema iconografică 
corespunzătoare cupolei este Pantocratorul, întruchipare complexă în devenirea căreia s-au 
conjugat premise diverse, istorico-biblice, simbolico-teologice, dar şi de ordin spaţial- 
arhitectural, ca amplasament şi configurație, fiecare dintre acestea constituind elemente sine qua 
non în definirea temei. 


La origini, în vechile edificii de tip bazilical, fără cupolă, absida era compartimentul 
arhitectonic preeminent, decorat ca atare cu o temă hristologică emblematică: fie Crucea 

eshatologică paleocreştină, simbolul hristic prin excelenţă şi semn premergător al Parusiei, fie 
Hristos Domnul Domnilor, Pambasileus, sau Hristos Dominus Conservator, sinonim latin pentru 
Pantocrator şi de aici o variantă a temei Hristos Pantocrator, consacrată îndeosebi în apus, de o 
tradiție, care începe cu mozaicul absidial de la Santa Pudenziana — Roma (sec.IV), pentru a se 
regăsi, până târziu, în absidele edificiilor normande din Sicilia (sec.XII). 


Este de înţeles că, începând chiar din secolul al VI-lea, când edificiul bisericesc a fost 
încoronat de o cupolă care simbolizează bolta cerească, devenind prin aceasta compartimentul 
arhitectonic şi iconografic proeminent în iconomia de ansamblu a locaşului — preeminenţa 
sacrală rămânând în continuare apanajul absidei — imaginea simbolic-emblematică a lui Hristos 
Pantocrator avea să se înstăpânească în centrul cupolei, pentru a vizualiza perfect, la propriu 
s-ar zice, însăşi definiţia de A-toate-ţiitor, din punctul cel mai înalt al acestui micro-univers care 
este biserica — locaş. Pe de altă parte, „Atotţiitorul” este unul din primele cuvinte ale Simbolului 
niceo-constantinopolitan cu referință expresă la Tatăl, astfel încât inscripția IC XC Pantokrator, 
alăturată imaginii Fiului lui Dumnezeu Întrupat, defineşte o temă iconografică ce ÎL reprezintă 
simbolic pe Dumnezeu Tatăl şi figurează, prin aceasta, deasemenea simbolic, Treimea însăşi, ca 
Una ce este „de o ființă şi nedespărţită”; poate de aceea, în mod excepțional dar nu mai puţin 
revelator, în unele cupole se pot întîlni teme cu caracter epifanic trinitar, precum Botezul — în 
vechea tradiţie a baptisteriilor —, dar şi Schimbarea la Faţă a Domnului, Înălțarea, Pogorârea 
Sf.Duh şi chiar Sf. Treime, aceasta din urmă figurând, de pildă, în cupola catedralei arhiepiscopiei 
din Roman (sec.XVI), în deplin acord cu hermeneutica bizantină care culminează cu 
interpretarea Sf. Simeon al Tesalonicului conform căreia biserica — locaş „închipuieşte taina 
Treimi”. Pe linia acestei hermeneutici este de amintit şi textul care circumscrie de regulă 
medalionul Pantocratorului, „Doamne, Doamne, caută din cer şi vezi...”, preluat în liturghia 
arhierească din Psalmi (79,15), unde Proorocul David nu se putea referi decât la Iahve, 
Dumnezeu în accepțiunea vetero-testamentară. 


În aceeaşi ordine de idei, dar sub altă incidenţă simbolică, acelaşi text, interpretat more 
liturgico, se poate referi şi la demnitatea arhierească a lui Hristos, ca una din componentele 
teologice, alături de cea împărătească şi judecătorească, subsumate temei Pantocratorului, aşa 
cum sugerează comentariul liturgic sus-amintit al episcopului Teodor de Andida (sec. XII), cu 
îndreptăţirea pe care i-o poate conferi prezenţa Marelui Arhiereu în tema Liturghiei îngereşti, 
care-şi află de-acum, în tamburul turlei, locul (pre)destinat. Pe de altă parte, componentele 
teologice sus-menţionate, cărora le corespund dealtfel şi întruchipări iconografice proprii în 
temele Hristos — Arhiereu din Altar, respectiv Hristos — Împărat şi Judecător în tema Deisis, îşi 
au un reflex neaşteptat în anumite variante, cu totul singulare, ale temei Panrocratorului, atunci 
când este reprezentat în cupolă în figură întreagă, şezând pe tron în postură imperială. 
Iconografia de tradiție bizantină zugrăveşte pe Hristos Pantocrator bust, încadrat în medalion în 
centrul cupolei, ţinând cu mâna stângă Evanghelia, închisă de obicei, dar şi deschisă, uneori, 
lăsând să se întrevadă literele greceşti A şi 0), care evocă Apocalipsa (1,8) şi reprezintă unul din 
cele mai vechi simboluri eshatologice din repertoriul paleocreştin; mâna dreaptă este înfăţişată 
nu ca binecuvântând propriu-zis, ci în suspensie, surprinsă oarecum la jumătatea gestului cu care 
va însoţi, la Judecata din urmă, cuvintele decisive: “Veniţi, binecuvântaţii Tatălui Meu...”, ori 
„Duceţi-vă, blestemaţilor..."(Mt 25, 34,41). Reprezentările care induc această perspectivă 
eshatologică îl înfăţişează pe Hristos cu o expresie grav-meditativă, ca la mânăstirea Chora 
(sec.XIV), care poate deveni fie sever-scrutătoare fie mâniată de-a dreptul, ca la mânăstirea 
Daphne (sec.XI), în funcţie de cei cărora le adresează verdictul; dincolo de acestea, majoritatea 

reprezentărilor ÎL arată pe Hristos privind din înaltul cupolei, cu aceeaşi expresie gravă, 
preocupată, meditând la planul divin, oikonomia, despre universul pe care l-a creat ca Ziditor, 
Ktistes, îl ţine în fiinţă ca Atotţiitor, Pantokrator, şi îl guverneză ca un Chivernisitor, Kybernites, 
spre destinul său ultim, în eshaton. Reprezentări monumentale în sensul acestei interpretări pot fi 
văzute şi în biserici bucureştene precum Mânăstirea Radu Vodă unde întreg ansamblul turlei este 
organizat în perspectiva eshatologică invocată explicit de textul decorativ de la baza tamburului, 
chiar sub registrul Apostolilor aşezaţi în jilţuri: „lisus a zis Apostolilor Săi: Voi cei ce Mi-aţi 
urmat Mie, la înnoirea lumii, când Fiul Omului va şedea pe tronul Slavei Sale, voi veţi şedea pe 
douăsprezece tronuri cereşti.” (Mt 19,28). 


Medalionul Pantocratorului poate fi înscris într-un curcubeu, existând un precedent încă 
din secolul V la rotonda Sf.Gheorghe din Tesalonic, fiind aproape totdeauna înconjurat de unul 
din următoarele texte, prescrise de erminii, care vin să expliciteze mesajul temei în sensul celor 
evocate mai sus: „Eu sunt Alfa şi Omega, Cel ce este, Cel ce era şi Cel ce vine, Atotţiitorul” (Ap 
1,8); „Din cer a privit Domnul, văzut-a pe cei ce locuiesc în lume“ (Ps 112,5-6);, “Cerul este 
Tronul Meu şi pământul aşternut picioarelor Mele” (Is 66,1); „Eu am făcut pământul şi pe omul 
de pe el eu l-am zidit. Eu cu mâinile Mele am întins cerul“( Is 45,12); „Doamne, Doamne, caută 
din cer şi vezi, şi cercetează via aceasta pe care a sădit-o dreapta Ta şi o desăvârşeşte pe ea“ (Ps 
19,15-18) etc. Cel mai uzitat dintre acestea este ultimul text, care este de sorginte nu doar 
scripturistică, ci şi liturgică, cum s-a spus deja, fiind rostit de arhiereu din faţa uşilor împărăteşti, 
adică dintr-un loc aflat chiar sub cupola din care priveşte Panrocratorul şi în care oficiază 
Marele Arhiereu al Dumnezeieştii Liturghii. 


Sunt şi monumente la care medalionul este înscris, în funcţie de spaţiu, atât în curcubeu 
cât şi în text, sau chiar într-o încadratură mai complexă, aşa-numita stea bizantină, formată din 
două pătrate suprapuse şi astfel rotite încât în cele opt colţuri rezultate să poată fi zugrăviți 
Heruvimi şi Serafimi, aşa cum prezintă cupolele unor biserici cu spaţialitate mai amplă. Întrucât 
este o temă — reper a programului iconografic, tema Pantocratorului este prezentă chiar şi în 
bisericile care nu au cupolă, figurând pe boltă, ori, la limită, pe plafon, ca în multe din capelele 
amenajate în ultimii ani. 


IERARHIA CEREASCĂ A BISERICII TRIUMFĂTOARE 


Dacă una din performanţele primei vârste de aur bizantine, decisivă pentru evoluţia 
ulterioară a artei monumentale, a fost aceea a ataşării cupolei la corpul bazilical, pentru a conferi 
substanţă viziunii mistagogice care reuneşte în una şi aceeaşi Liturghie cosmică ierarhia cerească 
şi cea bisericească, urmarea logică a perspectivei astfel inaugurate, în sensul amplificării 
spaţialităţii nou create, s-a împlinit în cea de a doua vârstă de aur, prin supraînălţarea cupolei pe 
un tambur cilindric sau poligonal care pune la dispoziţia iconografiei spaţii noi, îndeajuns de 
mari, creând astfel suportul necesar pentru constituirea unor variante de program ad-hoc, care să 
reprezinte ierarhiile cereşti, asigurând, în acelaşi timp o iluminare corespunzătoare pentru zonele 
din înaltul locaşului şi armonizând, totodată, reverberaţiile cântului liturgic precum o cutie de 
rezonanţă. Rezultă astfel un ansamblu arhitectonic alcătuit din calotă şi tambur, numit îndeobşte 
turlă, element caracteristic pentru arta monumentală bizantină a celui de al doilea mileniu creştin. 


Având în vedere că iconografia cupolei este menită să redea imaginea bisericii 
triumfătoare, cereşti, în mod firesc Pantocratorul este înconjurat de ierarhia cerească, în care la 
loc de cinste figurează Cetele îngereşti, cu cele trei triade: Tronuri, Serafimi, Heruvimi; Puteri, 


Domnii, Stăpânii; Începătorii, Arhangheli şi Îngeri, aşa cum sunt descrise de Dionisie Pseudo- 
Areopagitul, cu toate accesoriile lor, vestimentare şi simbolice, de o manieră guasi-ermineutică, 
aşa cum se şi regăsesc, dealtfel, cu aceeaşi acuratețe, în cupolele multor biserici ortodoxe. 
Tronurile sunt figurate sub forma unor inele sau roţi de foc cu aripi, şezând în nemijlocita 
apropiere a Tronului Dumnezeirii şi având cea mai înaltă slujire, urmând apoi Heruvimii „cei cu 
ochi mulți” presăraţi pe aripi şi Serafimii „cu câte şase aripi”, sub forma unor chipuri tinereşti, 
cu aureole şi insemne specifice, cu inscripţia: „Sfânt, Sfânt, Sfânt...”. 


În registrul următor de sub calotă, în partea superioară a tamburului, sunt zugrăvite cetele 
îngereşti din triada a doua, ca nişte tineri înveşmântaţi precum diaconii, cu stihar şi orar, ţinând 
în mână insemnele mesagerilor împărăteşti, adică toiagul şi peceţile cereşti, precum şi cetele din 
triada a treia, cu accesorii ostăşeşti sau, în cazul ultimei cete, celei a Îngerilor, de asemenea în 
veşminte diaconeşti. Când sunt astfel figurate, în postura de gărzi cereşti, Cetele îngereşti au în 
mijlocul lor pe Maica Domnului Orantă, spre răsărit, iar spre apus pe Sf.loan Botezătorul, cu 
aripi îngereşti. Dacă programul turlei este orânduit în perspectiva timpurilor din urmă, mai poate 
fi zugrăvită aici şi o temă eshatologică inspirată de Ps. 9,8-9, Tronul pregătirii, Hetoimasia, cu 
instrumentele Patimilor, ca un memento al Parusiei şi al Judecăţii de Apoi, aşa cum apare, de 
pildă, intercalat ca un /eit-motiv eshatologic, în decoruri mozaicale din secolele al V-lea, la 
Baptisteriul Ortodocşilor, sau al VI-lea, la San Apollinare Nuovo, ambele din Ravenna. 


Alteori, cetele îngereşti sunt surprinse într-un ceremonial liturgic, acela al Vohodului 
Mare din Liturghia arhierească, în acord cu ideea centrală a simbolismului spaţiului eclesial, 
privind liturghia comună, care se desfăşoară simultan în ceruri şi pe pământ. În această figurare 
iconografică, Îngerii slujitori sunt înveşmântaţi ca preoţi şi diaconi, în plină procesiune, iar 
Hristos este înfățişat ca Mare Arhiereu, de o parte şi de alta a baldachinului, ciborium, care 
surmontează Jertfelnicul. Deasupra acestuia, unele variante înfăţişează Porumbelul Sfântului 
Duh şi pe Dumnezeu Tatăl, în ipostaza „Celui Vechi de zile”, ilustrând sensul trinitar al primirii 
Jertfei. Această temă importantă poate fi amplasată fie la extremitatea de sus, fie la cea de jos a 
tamburului turlei, precum la catedrala arhiepiscopală din Roman, la biserica Sf.Gheorghe din 
Suceava, la mânăstirile Suceviţa, Dragomirna şi la multe din mânăstirile athonite, sau poate fi 
zugrăvită, cum prescriu de regulă erminiile, în partea superioară a hemiciclului din Altar. 


Sf.Gherman al Constantinopolului arată că Biserica a fost „preînchipuită în patriarhi, 
vestită de prooroci, întemeiată pe apostoli şi împodobită de ierarhi“. Prin urmare, în registrul 
următor al tamburului turlei, care coincide de obicei cu zona ferestrelor, sunt reprezentaţi, în 
panourile dintre acestea, în primul rând proorocii mari: Isaia, leremia, lezechiel şi Daniel şi apoi 
atâţia dintre ceilalţi prooroci cât poate cuprinde spaţiul respectiv. Sunt înveşmântaţi tradițional în 
mantia şi tunica antice şi sunt înfățişaţi de obicei în figură întreagă, în mişcare sau în posturi 
dinamice, ca însuflețiţi de puterea Duhului Sfânt, fluturând rulouri cu texte mesianice şi fiind 
însoţiţi, uneori, de anumite simboluri care au legătură fie cu viaţa, fie cu profeţiile lor: cărbunele 
arzând şi cleştele la Isaia, uşa pecetluită la lezechiel, muntele neumbrit la Daniel, poporul nou la 
Ieremia etc. Figurile monumentale de Profeți populează permanent programele iconografice, din 
cele mai vechi timpuri până astăzi, cu numeroase exemple, între care primele de menţionat sunt 
cele de la San Apollinare Nuovo şi San Vitale (Ravenna, sec.VI), iar mai târziu cele de la 
mânăstirea Daphni (sec.XI) ori Sfinţii Apostoli de la Tesalonic (sec.XIV). 


În registrul următor, sunt înfăţişaţi Apostolii, în figură întreagă sau bust, în funcţie de 
spaţiul disponibil ori, dacă programul turlei este subordonat mesajului eshatologic, atunci ei vor 

fi aşezaţi pe tronurile de judecată, conform făgăduinţei Mântuitorului (Mt 19,28), avându-se în 
vedere a plasa totdeauna corifeii, Sf.4p. Petru şi Pavel, spre răsărit. Atunci când, în mod 
excepţional, Maica Domnului şi Sf.loan Botezătorul se pictează, nu laolaltă cu Cetele îngereşti — 
cum se întâmplă de obicei — ci în registrul Apostolilor, ei ocupă locul central dinspre răsărit. 


Iconografia Apostolilor este, pe cât de extinsă şi generalizată în timp şi spaţiu, pe atât de 
constantă şi fidelă reprezentărilor inițiale, atât ca fizionomie, cât şi ca vestimentaţie, incluzând 
aici şi cromatica veşmintelor. Poate nu întâmplător unul dintre cele mai vechi manuscrise 
ermineutice păstrate, cel sus-amintit de la Dublin (sec.VIII), precizează că descrie înfăţişarea 
apostolilor „după cum se pictează la Roma“, având în vedere că aici se pot compara unele din 
fizionomiile descrise cu cele încă existente în vechea pictură de la Santa Maria Antiqua, 
contemporane cu redactarea manuscrisului. 


Compoziţional, se constată că zugravii respectă în general cerința ca poziţionarea 
Profeţilor faţă de Apostoli să nu coincidă pe aceeaşi linie verticală, pe de o parte, iar pe de alta să 
se aducă acele corecţii optice necesare atenuării efectului de raccourci, care comprimă 
perspectiva şi îndeasă, aşazicând, figurile, drept care, pentru a părea de proporţii normale atunci 
când sunt privite de jos, acestea se alungesc corespunzător. Dacă spaţiul o îngăduie, în ultimul 
registru de la baza tamburului turlei este înfăţişată Liturghia Îngerească, atunci când această 
temă nu a fost ilustrată în primul registru de sub Pantocrator, ori nu urmează a fi reprezentată în 
Altar; oricum, majoritatea bisericilor figurează tema Liturghiei îngereşti, fie imediat sub cupola 
Pantocratorului, fie la baza tamburului, aşa cum s-a precizat mai sus. O distribuţie iconografică 
mai puţin uzitată este de semnalat la biserica (Sf.Stelian - Lucaci din Bucureşti unde, în acest 
ultim registru, în locul Liturghiei îngereşti, este desfăşurat, în opt scene, Ciclul Patimilor, 
conform unui criteriu teologic sui-generis, variantă de program ce se regăseşte şi la biserica 
Bărbătescu Nou, cu o succesiune asemănătoare de scene evanghelice. 


Distribuiri iconografice inedite, justificate de o configuraţie arhitectonică mai specială, 
sunt cele de la bisericile care interpun între tamburul turlei şi arcurile maestre elemente spaţiale 
intermediare (arcuri piezişe şi timpane, trompe de unghi etc.), în sistem quadripartit în general, 
care cer un program iconografic adecvat şi unde, în spaţiul astfel creat sub tamburul turlei, sunt 
grupate patru teme iconografice importante, respectiv Înălțarea, Naşterea, Schimbarea la Faţă şi 
Învierea Domnului, alcătuind un registru coerent din punct de vedere arhitectural, iconografic şi 
teologic. Registrele turlei sunt separate între ele de benzi decorative în care pot fi intercalate şi 
texte, cu numele proorocilor şi apostolilor, de pildă, iar inelul sau profilul de la baza tamburului 
este şi el ornamentat, fie pictural, fie cu un relief sculptural decorativ, pentru a delimita astfel 
spaţiul arhitectural şi programul iconografic al turlei de cele ce urmează. 


EVANGHELIŞTII ÎN PANDANTIVI 


Racordarea bazei circulare a tamburului la arcurile mari, maestre, dispuse în 
careu, a întâmpinat dificultăţi aparent de netrecut, decurgând dintr-o imposibilitate de principiu, 
anume aceea de a suprapune fără rest cercul peste pătrat; după multe încercări eşuate şi repetate 
s-a reuşit ca arcurile mari şi inelul cupolei să se articuleze congruent, prin intermediul 
pandantivilor, un fel de triunghiuri sferice care, deşi pornesc din unghiul drept (diedru) 
determinat de picioarele arcurilor, de la o anumită înălțime ele se curbează treptat, urmând atât 
curbura arcurilor, cât şi pe aceea a tamburului, până le unesc pe ambele pe circumferința inelului 

de la baza turlei. Rezultă din această soluție tehnică importanța pandantivilor ca element 
arhitectonic ingenios de racordare a cupolei la naos, la care se adaugă şi semnificaţia lor 
simbolică deosebită, aceea de a articula spaţiul uranian, reprezentat de turlă, cu spaţiul terestru, 
simbolizat de naos, în aceeaşi deplină concordanţă cu viziunea dionisiană a comuniunii dintre 
ierarhiile cereşti şi cele bisericeşti, viziune invocată, în plan liturgic, de imnul, contemporan cu 
areopagiticele, “Noi care pre Heruvimi cu taină închipuim...”, imn care uneşte simfonic 
oficianţii angelici, cereşti, ai Dumnezeieştii Liturghii cu cei bisericeşti, chiar în procesiunea 
Vohodului Mare. Acestei semnificaţii nu-i putea corespunde, din punct de vedere iconografic, 
ceva mai propriu decât tema FEvangheliştilor, cei care au primit revelaţia divină prin insuflare de 
sus, pentru a o răspândi în cele patru laturi ale pământului. 


Prin urmare, în suprafeţele oferite de cei patru pandantivi sunt zugrăviți Sfinții 
Evanghelişti, Matei şi loan spre răsărit, Marcu şi Luca spre apus. Sunt înfățişaţi în postura de 
aghiografi inspirați, şezând la pupitrul pe care se află câte un rotulus conţinând primele cuvinte 
ale evangheliei fiecăruia. Sunt plasați pe fonduri de arhitecturi ori peisaje şi sunt însoțiți de 
simbolurile pe care tradiţia le-a atribuit fiecăruia: Îngerul sau Omul pentru Matei, care raportează 
permanent Întruparea Fiului la profeţiile Vechiului Testament, Vulturul pentru loan, spre a-i 
sublinia înălțimea cugetării despre Logosul divin cu care-şi începe evanghelia, Leul pentru 
Marcu, care menţionează profeția referitoare la Sf.loan Botezătorul “glasul celui ce strigă în 
pustie”, şi Viţelul sau Boul pentru Luca, cel care evocă slujba şi jertfa la templu ale preotului 
Zaharia, tatăl Botezătorului. Reprezentările celor patru Evanghelişti, aflate în toate bisericile la 
baza turlei, nu pot lipsi nici atunci când, neexistând cupolă, Panrocratorul este pictat pe boltă sau 
plafon. Aceasta deoarece FEvangheliştii încheie pe de o parte iconografia turlei, iar pe de alta 
deschid iconografia naosului, ca unii care descriu în cărţile lor principalele momente din viaţa 
pământească Mântuitorului, de la Bunavestire la Înălțare, teme ce constituie dealtfel elementele 
esenţiale atât ale propovăduirii, keryema, cât şi ale iconografiei naosului. 


În spaţiul dintre pandantivi, respectiv pe feţele arcurilor mari, sunt reprezentate 
medalioane ale Apostolilor, din cei doisprezece şi din cei şaptezeci, încadrate în benzi 
ornamentate cu simbolul viței de vie, locul din centrul fiecărui arc fiind ocupat de câte un 
medalion aparte, figurând una din imaginile emblematice ale Mântuitorului: Mandylion 
(mahramă), chipul nefăcut de mână trimis regelui Abgar al Edesei, spre răsărit; Keramion (țiglă 
sau cărămidă), copia miraculoasă a aceluiaşi, spre apus; apoi spre miazăzi, Hristos ţinând o 
evanghelie deschisă al cărei text: “Eu sunt viţa, voi sunteți mlădiţele” (In 15,5) furnizează cheia 
înţelesului acestei frize de medalioane; iar spre miazănoapte, Iisus Emanuil, având ca text 
însoțitor: “Duhul Domnului preste Mine” (Lc 4,18). O altă figurare simbolică a Mântuitorului, 
care poate înlocui una din cele menţionate anterior, este aceea de Înger de Mare Sfat (Is 9,5), 
situaţie în care imaginea emblematică a lui Emanuil se (de)plasează spre miazăzi, deasupra temei 
Naşterii, conform profeţiei lui Isaia, reluată de evanghelistul Matei tocmai în legătură cu 
Întruparea Domnului, urmând ca tema Înger de Mare Sfat, mărturie a dumnezeirii Fiului, să fie 
plasată deasupra temei Învierii, ca una care exaltă biruinţa asupra morţii. 


Pe intradosurile — suprafeţele interioare — ale acestor arcuri mari sunt zugrăviți, tot în 
medalioane, în friză ornamentală, pe lângă Apostolii din cei şaptezeci, Mucenici şi Muceniţe şi, 
uneori, anumiţi Prooroci, în aşa fel încât să pună în evidenţă relația prefigurativă pe care 
profețiuile lor o au cu evenimentele ilustrate de temele iconografice ale praznicelor din imediata 
apropiere: Naşterea, respectiv Învierea, pe care ei le-au profeţit. Dacă intradosurile arcurilor 


mari oferă suprafeţe suficient de largi, pot fi înfăţişate aici, în figură întreagă, astfel de persoane 
reprezentative sau chiar scene întregi, nu foarte extinse, din tematica iconografică evanghelică 
ori marială, mai ales pe intradosul arcului triumfal, care străjuieşte desupra catapetesmei şi se 
află într-o zonă apropiată de conca Maicii Domnului — Platytera, aşa cum pot fi întâlnite la 
bisericile cu o dispoziţie spaţială corespunzătoare. 


Această descriere a programului iconografic începând cu Pantocratorul din 
cupola turlei îşi are rațiunea în uzanţa tradițională de citire de sus în jos a programului 
iconografic din spaţiul eclesial, conform viziunii areopagitice a scării descendente a ierarhiilor 
cereşti şi bisericeşti, cum s-a arătat mai sus, dar îşi are, pe de altă parte, o corespondenţă şi în 
practica artistică ce impune ca zugrăvirea lăcaşului de cult să înceapă din punctul său cel mai 
înalt, cu Pantocratorul, din raţiuni evidente de ordin practic, care privesc condiţiile concrete de 
şantier, precum montarea şi demontarea schelelor, transportul materialelor şi uneltelor de lucru, 
evitarea pătării, stropirii sau lovirii picturii etc. În virtutea aceloraşi criterii, simbolic-teologic şi 
respectiv pragmatic, erminiile continuă descrierea programului iconografic de sus în jos şi de la 
stânga la dreapta, de jur-împrejurul interiorului locaşului, în timp ce Programul iconografic sus- 
menţionat, este desfăşurat separat, pe compartimente, din rațiuni de ordin liturgic, întrucât 
acestea comportă un simbolism specific; fiecare din aceste opţiuni pune în evidenţă un aspect 
propriu: prima, coerenţa de ansamblu, pe registre orizontale, a ordonanţei iconografice, a doua, 
succesiunea temelor pe unităţile interne ale locaşului, ambele fiind la fel de îndreptățite şi 
operante în felul lor. În cele ce urmează, se va continua descrierea după varianta ermineutică, aşa 
cum a fost consacrată de tradiție, cu atât mai mult cu cât dispariţia în timp a peretelui despărțitor 
dintre naos şi pronaos a unificat considerabil interiorul locaşului, făcând mult mai accesibilă 
abordarea de ansamblu a programului iconografic. 


ORÂNDUIALA ÎNTÂI — A SPAŢIILOR BOLTITE 


Altarul sau hieration-ul este partea cea mai importantă, din punct de vedere liturgic, a 
bisericii, locul sacru prin excelenţă, care adăposteşte Jertfelnicul sau Sfânta Masă şi în general 
“cele ale sfinţeniei”, cum spun în deplin acord comentariile lturgiştilor. 


Dacă în iconografia vechilor bazilici absida corespunzătoare Altarului de astăzi era 
destinată reprezentării lui Hristos Pambasileus, Împăratul Împăraţilor, ori semnului Său 
triumfal Crucea eshatologică sau Crux gemmata, odată cu realizarea edificiului eclesiastic 
surmontat de cupolă şi amplasarea temei Pantocratorului în centrul acesteia, s-a impus de la sine 
ca Maica Domnului, aflată în ordinea cinstirii cultice îndată după Mântuitorul, să fie zugrăvită în 
semicalota absidei sau bolta Altarului, locul liturgic privilegiat. Un prim exemplu al acestei 
distribuiri iconografice, care se va generaliza curând şi va deveni guasi-normativă în Răsăritul 
ortodox, cel de la bazilica eufrasiană din Parenzo (sec.VI), ilustrează perfect acest sincronism 
între apariţia cupolei, translarea temei Pantocratorului în spaţiul acesteia şi promovarea temei 
Maicii Domnului Platytera în bolta absidială. Între timp, aceasta din urmă a mai putut găzdui 
uneori o scenă biblică, Schimbarea la Faţă a Domnului de pildă, ca la mânăstirea Sf.Ecaterina - 
Sinai, din ambianța Locurilor sfinte, ceea ce explică alegerea acestei teme, ori un sfânt, atunci 
când edificiul îi era dedicat, ca în cazul bazilicii San Apollinare in Classe — Ravenna, acestea 
fiind mai de grabă excepţii de la regula reprezentării Maicii Domnului în absidă. 


S-au impus pe rând, în spaţiul absidial, mai multe tipuri iconografice, reprezentând pe 
Maica Domnului, de pildă Oranta, în edificiile vechi, dar şi în unele mai târzii, din sec. al XI-lea, 


Sf.Sofia din Kiev ori Nea Moni din Chios, unde este înfăţişată în figură întreagă, dreaptă, 
dominând conca absidială, temă reluată şi la biserici construite recent. Apropiată acestei tipologii 
este Maica Domnului cu Pruncul lisus la piept, ca la fosta biserică a Adormirii din Niceea 
(sec.VIII), înrudită cu o temă iconografică foarte veche, aceea a Maicii Domnului Vlahernitissa, 
temă inaugurată la biserica Vlaherne din Constantinopol (sec.V), unde Pruncul era reprezentat pe 
pieptul Maicii Orante; alteori, Maica Domnului este înfăţişată în bolta altarului tot în picioare, 
dar cu Pruncul Iisus purtat în braţe, ca în celebrul mozaic absidial al bazilicii din 'Torcello, lângă 
Veneţia. 


Există şi încercări, mai mult sau mai puţin inspirate, de integrare a temei Maicii 
Domnului în reprezentări iconografice mai ample, din prima categorie impunându-se acelea care 
o înfăţişează pe Născătoarea de Dumnezeu în postură monumentală, încadrată de Apostoli, în 
tema Înălțarea Domnului, în opoziţie cu alăturarea forțată a Maicii Domnului de tema Sfintei 
Treimi, într-o scenă de sorginte apuseană, mai târzie, aşa-numita Coronatio Virginis, care apare 
şi la unele biserici din Ţările Române. Dacă prima variantă, Maica Domnului în scena Înălţării, 
posedă legitimitatea pe care i-o poate conferi contextul nou-testamentar, la care se adaugă 
practica unei venerabile tradiţii în mediul monastic oriental şi, nu în ultimul rând, o fericită 
rezolvare compoziţională în spaţiul cu exigenţe specifice al semicalotei, în cazul celei de a doua 
nu se poate invoca nici unul din aceste temeiuri, ba dimpotrivă, tocmai pe baza lor i se pot aduce 
obiecțiuni de fond şi formă, dogmatic-teologice şi plastic-compoziţionale. Asemenea exemple, 
evitate în prezent, se întâlnesc la mai multe locaşuri bucureştene mai vechi, unde tentaţia 
reprezentării Maicii Domnului în context trinitar conduce la rezolvări sui-generis, în care 
Platyterei i se asociază iniţial tema Sf. Duh — Porumbel, pentru ca apoi să apară în acest context 
şi tema Celui Vechi de Zile, astfel încât compoziţia absidială construieşte în cele din urmă o scară 
ierarhică, aşazicând, a persoanelor Sfintei Treimi, Tatăl, Sf.Duh-Porumbel şi Fiul-Prunc, într-o 
formulare artificioasă compozițional şi  necanonică teologic, care evocă icoana rusească 
Otecestvo, Paternitate, unde dogmei deoființimii, unităţii şi egalităţii persoanelor Sfintei Treimi i 
se substituie un principiu ierarhic, de factură monarhianistă, abatere mai rea decât derapajul 
teologic al temei Coronatio Virginis. 


Reprezentarea iconografică consacrată de tradiție şi devenită, aşa cum s-a menţionat, 
quasi-normativă este aceea în care Maica Domnului şade în jilţ sau tron, ţinând Pruncul în braţe 
sau pe genunchi. Această temă este denumită Plarytera kai ypsilotera ton ouranon, “cea mai 
înaltă şi mai cuprinzătoare decât cerurile”, pentru a pune în evidenţă calitatea de Născătoare de 
Dumnezeu, Theotokos, a Fecioarei care a purtat în sânul Său pe Fiul lui Dumnezeu pe care nu-L 
pot cuprinde nici cerurile; prezentată în această perspectivă a Întrupării, Maica Domnului este 
însoţită, de o parte şi de alta a tronului, de Împărații David şi Solomon, ascendenţii după trup ai 
Maicii şi Pruncului, variantă ilustrată în cele mai multe din bisericile bucureştene. Pe de altă 
parte, semnificaţia Plaryterei de a fi “mai presus decât cerurile "nu exclude, ci mai degrabă 
confirmă, apelativele de “Împărăteasă a cerurilor“ ori "Doamnă a Îngerilor”, accepţiune 
consonantă cu faptul de a fi străjuită lateral, în unele reprezentări, de Arhanghelii Mihail şi 
Gavriil, aşa cum atestă foarte multe programe iconografice, în unele cazuri acest aspect fiind 
explicitat, dacă nu şi supralicitat, de accesoriile împărăteşti corespunzătoare, coroană şi/sau 
sceptru. Evident că, în funcţie de spaţiul disponibil, acestei distribuții 1 se pot asocia şi alte teme, 
precum Dumnezeieştii Părinţi Ioachim şi Ana, Sfinţii de hram, ori Prooroci şi chiar Ierarhi, ca la 
Sf.Nicolae Domnesc din Curtea de Argeş. În ceea ce priveşte temeiul propriu-zis al amplasării 
Platyterei în conca altarului, dincolo de circumstanţele de ordin istoric invocate mai sus, este de 

subliniat simbolismul cu totul special, ambivalent, cu care este investit acest spaţiu, marcat, în 
interpretarea liturgiştilor, de o dublă boltire: aceea a ciboriului de deasupra sfintei mese, boltire 
care este reluată la o scară mai mare, de aceea a semicalotei; de aici dublul simbolism ataşat 
spaţiului mesei altarului, zrapeza, care este asimilată când cu mormântul Golgotei, subsecvent 
ideii de Jertfă, când cu peştera Betleemului, locul Naşterii, acest din urmă simbolism fund în 
deplină congruență cu amplasarea aici, ca temă iconografică specifică, tutelară, a Maicii 
Domnului Platytera, topos-ul Întrupării, chora. Această ambivalenţă simbolică specială pe care 
prezenţa trapezei o imprimă spaţiului ambiant şi-a aflat un foarte interesant reflex în cursul 
disputelor iconoclaste, când tema Crucii şi tema Platyterei s-au substituit reciproc, în funcție de 
alternanţa iconoclasm — ortodoxie. Este cazul, între multe altele, al bisericii Adormirii Maicii 
Domnului din Niceea, când reprezentarea originară a Platyterei din concă a fost înlocuită cu cea 
a Crucii, pentru ca, după iconoclasm, spaţiul respectiv să fie restituit celei dintâi: urmele acestor 
tribulaţii au rămas vizibile şi au putut fi studiate ca atare, până la distrugerea monumentului, într- 
un război de la începutul secolului trecut. Interesant, iarăşi, este faptul că ambele teme, Crucea şi 
Platytera, corespund simbolic aceleiaşi idei de „cuprindere a de-necuprinsului”, noţiunea 
ortodocşi, care au impus-o ca atribut definitiv al Maicii Domnului, Chora tou Achoristou, 
conform inscripţiei de la una din reprezentările sale celebre de la Mânăstirea Chora din 
Constantinopol (sec.XIV). 


În spaţiul dintre semicalota Plaryterei şi arcul triumfal, atunci când suprafaţa o permite, 
se poate zugrăvi tema praznicală a Înălţării Domnului, cu Hristos în cheia de boltă, în medalion 
purtat de Îngeri, iar de o parte şi de alta, Apostolii, în grupuri simetrice, într-unul dintre acestea 
fiind şi Maica Domnului, cel mai adesea în postura de Orantă. Plasarea acestei teme în spaţiul 
menţionat, aflat în vecinătatea turlei şi deschis, prin aceasta, unei evidente sugestii ascensionale, 
corespunde cuvintelor rostite de Îngeri în momentul Înălţării: “Bărbaţi galileeni,...Acest isus 
astfel va şi veni, precum L-aţi văzut mergând la cer” (Fap 1,11) şi ilustrează, totodată, prin 
postura Maicii Rugătoare, concepţia eshatologică a Bisericii care trăieşte în aşteptarea Parusiei 
făgăduite. Nu este exclus nici sensul trinitar pe care-l poate induce episodul înălțării Domnului şi 
şederii Sale pe tronul slavei, de-a dreapta Tatălui, mai ales atunci când, pentru a induce o 
sugestie în acest sens, sunt alăturate Înălţării teme precum Cel vechi de zile, în medalion, ori 
Schimbarea la Faţă, în diferite variante compoziționale ilustrate la o serie de biserici unde 
Înălţării i se pot asocia, dispuse simetric, Schimbarea la Faţă şi Pogorârea Sf.Duh. Alte teme 
susceptibile a figura de sine stătător în acest spaţiu, pot fi: Pogorârea Sf.Duh, sau Schimbarea la 
Faţă a Domnului. Precum se vede, în acest spațiu de maximă expunere vizuală, aflat chiar 
deasupra catapetesmei, se amplasează teme epifanic-trinitare, sau chiar tema Sfintei Treimi, aşa 
cum se întâmplă la alte biserici, unde Maicii Domnului Platytera, din conca altarului, i se 
juxtapune, în cheia bolţii, Sf.Treime la Mamvri, alcătuind un ansamblu destul de armonios şi 
logic, fără derapajele sau licenţele iconografice sus-amintite. Pe de altă parte, dacă se are în 
vedere criteriul funcționalități liturgic-euharistice a Altarului, o altă soluţie, singulară 
dealtminteri, dar nu lipsită de temei, este amplasarea Cinei de Taină în bolta de deasupra tâmplei, 
în asociere cu emblema Mahramei. 


Având în vedere că arcurile mari dinspre răsărit şi apus se înalță la aceeaşi cotă, respectiv 
la acelaşi nivel cu medalionul din scena Înălţării, de partea cealaltă a turlei, în axul bolţii 
longitudinale care se prelungeşte din naos până deasupra pronaosului, se distribuie succesiv, în 
medalioane, Sf. Treime, Maica Domnului cu Pruncul, Sf.loan Botezătorul şi, dacă este loc 

deasupra cafasului, Impăratul David. O soluţie inedită este aceea a comasării temelor Sf.Treimi şi 
a Maicii Domnului într-una singură, de tipul temei Coronatio Virginis, putând fi încadrată, de o 
parte şi de alta, de temele epifanice Schimbarea la Faţă şi Inălțarea Domnului. 


Rezultă astfel o succesiune coerentă de medalioane cu teme foarte importante, situate la 
nivelul cel mai înalt pe axul longitudinal al edificiului, la extremităţile căruia sunt plasate, vis-a- 
vis, temele: spre est, în conca altarului Platytera, aşa cum s-a avansat deja, iar spre vest, în 
timpanul care închide bolta dinspre pronaos, scene din Patimi, culminând cu Răstignirea, aşa 
cum prescriu erminiile şi cum se poate vedea la bisericile româneşti mai vechi La acestea din 
urmă, Răstignirii 1 se alătură şi Adormirea Maicii Domnului, în virtutea faptului că la cele mai 
multe locaşuri ortodoxe, pe peretele vestic, deasupra intrării, este reprezentată de regulă tema 
Adormirii Maicii Domnului, cum statorniceşte o altă tradiţie venerabilă, ilustrată, între altele, la 
Mânăstirea Chora din Constantinopol (sec.XIV) şi Sf.Nicolae Domnesc - Argeş, după cum, în 
acest spaţiu, se poate zugrăvi şi Pogorârea Sf. Duh, sau Schimbarea la Faţă. Între aceşti doi poli, 
conca altarului şi timpanul vestic, se plasează registrul superior al spaţiilor boltite, în care se 
orânduiesc temele mari praznicale, începând din stânga Platyterei cu Bunavestire şi urmând cu 
Naşterea Domnului, Tăierea împrejur, Întâmpinarea şi Botezul, pe latura de sud, continuând 
apoi pe cea de nord, cu Schimbarea la Faţă, Intrarea în Ierusalim, Răstignirea şi Învierea, 
pentru a se opri, în dreapta Plaryterei, cu Cina de la Emaus, sau alta dintre voscresnele sau 
arătările dintre Înviere şi Înălţare, încheindu-se astfel ciclul temelor praznicale; dacă în bolta de 
deasupra catapetesmei a putut fi amplasată tema Înălţării, acest ciclu îşi are închiderea perfectă. 


Prima ordonanţă, numită de ermineuţi “întâia orânduială”, ingemănează aşadar într-o 
succesiune coerentă, la acelaşi nivel de deasupra cornişei, spaţiile şi temele iconografice aferente 
registrului superior din compartimentarea locaşului, în aşa fel încât, dincolo de orice diferenţe de 
configurație spațială, de dimensiuni, destinație sau hram, inerente edificiilor bisericeşti, temele 
cu rol de reper absolut în canonul iconografic ortodox, respectiv Pantocratorul, Platytera, 
Naşterea şi Învierea, să-şi afle locurile prestabilite, în funcţie de care se selectează şi se 
distribuie apoi celelalte teme. 


Intre acestea, Nașterea şi Invierea, care beneficiază şi de configuraţia cu totul specială a 
semicalotelor absidiale, solicită rezolvării compoziționale adecvate atât în privinţa spaţiului cât şi 
a temei. 


Naşterea este ilustrată conform textului evanghelic, având în centru pe Maica Domnului 
şezând rezemată pe un fel de saltea, „străjac“, având alături Pruncul înfăşat, străjuit de asin şi de 
bou, în apropiere aflându-se şi Dreptul Iosif. O astfel de reprezentare esenţializată, una din cele 
mai vechi ce ni s-au păstrat, este aceea de pe relicvarul din capela Sancta Sanctorum (Vatican, 
sec. VI). Redactarea temei este amplificată ulterior cu aport omiletic şi imnografic substanţial dar 
şi pe baza scrierilor apocrife, în compoziţie integrându-se baia guasi-rituală a Pruncului de către 
moaşa Salomeea şi, eventual, dacă este spaţiu suficient, venirea şi închinarea Păstorilor şi 
Magilor 


Există şi variante de program, la unele biserici care distribuie, în locul Nașterii, fie 
Înălțarea Domnului, fie Schimbarea la Faţă a Domnului, sau teme compozite precum Parusia, 
ori „Toată suflarea să laude pre Domnul... ”, ca posibil reflex al vechii ordonanţe iconografice 
din bisericile cu bolți în cruce, eventual cu mai multe cupole, ordonanţă perpetuată datorită 
prestigiului unor monumente celebre, dar şi erminiilor, care le prescriu ca atare. 

Tema iconografică a Învierii este redată canonic în versiunea Pogorârii la lad, 
statornicită de tradiţie după o apocrifă, Evanghelia lui Nicodim: Mântuitorul apare în centrul 
scenei, în mandorlă sau slava mare, iar momentul surprins este acela al zdrobirii porților iadului, 
ale căror sfărâmături se văd sub picioarele lui lisus, simultan cu eliberarea celor drepţi, începând 
cu Protopărinții Adam şi Eva, pe care Mântuitorul îi ţine de mână. De o parte şi de alta, în 
grupuri simetrice, sunt înfățişaţi alți prizonieri ai iadului acum eliberaţi, în dreapta Mântuitorului 
aflându-se drepţii Vechiului Testament conduşi de Sf.Ioan Botezătorul, grup din care nu lipsesc, 
de regulă, împărații David şi Solomon. Reprezentările iconografice mai tradiționale îi înfăţişează 
numai pe aceştia trei cu aureole. Tema Pogorării la Iad este ilustrată în reprezentări celebre 
precum cele de la Nea Moni, din insula Chios (sec.XI), respectiv de la paraclisul mănăstirii 
Chora, din Constantinopol (sec.XIV). În pofida acestor precedente celebre, influenţele 
necanonice pătrunse în pictura bisericească ortodoxă au dus la proliferarea, în multe biserici 
bucureştene, a unei variante apusene lipsite de suport biblic şi teologic, care-L înfăţişează pe 
Hristos ţâşnind din mormânt, aproape nud, cu un steag triumfal în mână, despre care 
Evangheliile nu amintesc nimic. Cu toate acestea, remanenţa acestei teme în programele 
absidiale, chiar şi după statornicirea temei canonice, face ca la unele biserici ea să figureze în 
continuare în absida de nord, alături de scena Pogorării la Iad; o altă distribuţie iconografică mai 
puţin obişnuită plasează în absida dreaptă Cina cea de Taină şi în cea stângă Botezul Domnului. 


Temele — reper şi amplasarea lor se regăsesc totuşi destul de constant în spaţiile 
determinate din bisericile ortodoxe, respectându-se în general acest canon, cu excepţiile 
semnalate, la care este de adăugat şi o rezolvare sui-generis a tematicii absidelor laterale la 
biserica Sf.Ilie - Hanul Colţii din Bucureşti, unde în absida dreaptă figurează „ Dumnezeu 
Tatăl”(sic), iar în absida stângă „Tatăl Savaor”( sic). 


În afară de aceste reprezentări fixe ale programului, un alt reper iconografic este tema 
Sf.Treimi din bolta dintre naos şi pronaos sau din bolta pronaosului, la edificiile mai vechi şi 
compartimentate tradiţional, temă în apropierea căreia se pot amplasa temele epifanice, prin 
excelenţă trinitare: Botezul, spre miazăzi, Rusaliile ori Schimbarea la Faţă a Domnului, spre 
miazănoapte, ca opţiuni facultative, desigur, condiţionate de spaţiul disponibil: la unele biserici 
Sf.Treime figurează în bolta Pronaosului, încadrată de Botezul şi Înălțarea Domnului. 


ORÂNDUIALA A DOUA 


Registrul următor reîncepe din Altar unde, în zona superioară a hemiciclului, sub conca 
Platyterei, se plasează, în funcţie de spaţiu şi de principiul ordonator ales, teme ample 
desfăşurate pe orizontală, precum: Cina cea de Taină, Împărtăşirea Apostolilor, Cortul 
Mărturiei. O altă temă foarte extinsă care îşi poate găsi locul tot în această zonă a Altarului este 
Liturghia Îngerească sau Dumnezeiasca Liturghie, aptă să acopere ea singură un întreg registru 
al hemiciclului, dacă nu a fost în prealabil amplasată în tamburul turlei, precum s-a menţionat 
mai sus. Dacă această temă ilustrează funcționalitatea liturgică proprie Altarului întrucât 
proiectează în sfera ierarhiei cereşti procesiunea Vohodului Mare din liturghia arhierească, 
cealaltă temă, Cina cea de Taină, corespunde semnificației euharistice a acestui spaţiu, ilustrând 
fidel textul Noului Testament, care descrie cina din Joia Patimilor, momentul istoric inaugural al 
euharistiei (Mt 26,26-30). Este o redare iconografică ce-şi are obârşia în arta paleocreştină, aşa 
cum apare încă de la finele secolului al II-lea în catacomba Priscillei, continuând neîntrerupt 
până în zilele nostre, cu inerentele adaosuri. Acestea ţin dealtminteri de detalii precum forma 
mesei, obişnuit dreaptă, sau în formă de semicerc, în primul caz Mântuitorul aflându-Se în 

mijlocul apostolilor ce formează două grupuri simetrice de câte şase în jurul Său, iar în al doilea 
caz, Mântuitorul stă în extremitatea mesei, in cornu dextro. Iconografia apuseană ilustrează 
aproape exclusiv versiunea biblică sau istorică a Cinei de Taină, aşa cum este redată în celebra 
lucrare a lui Leonardo Da Vinci, temă prezentă şi în multe biserici româneşti. 


Iconografia răsăriteană ortodoxă cultivă mai ales versiunea liturgică a Cinei, care este 
prezentă în iconografia altarului, sub forma temei Împărtăşirea Apostolilor, scenă rituală 
preluată după tipicul liturghiei arhiereşti şi ilustrată în numeroase monumente vechi, precum 
Sf.Nicolae Domnesc — Argeş, dar şi în majoritatea celor mai puţin vechi sau chiar foarte noi, ca 
biserica Naşterea Domnului - Eroilor Martiri din Bucureşti. Această reprezentare are în centru pe 
Mântuitorul înveşmântat fie ca Mare Arhiereu fie, cel mai adesea, cu vestimentația antică, 
respectiv cu obişnuita tunică roşie şi mantie albastră, înfățişat de două ori la Sf.Masă, odată 
împărtăşindu-i cu Trupul Său sub forma pâinii euharistice pe apostoli în număr de şase, având în 
frunte pe Sf.Ap.Petru, apoi a doua oară, de partea cealaltă, simetric, împărtăşind cu Sfântul Său 
Sânge, pe ceilalți şase apostoli, în frunte cu Sf.Ioan Evanghelistul. Scena poate fi completată de 
îngeri diaconi, coliturghisind împreună cu Hristos, fiind, cu aceste detalii, una din cele mai 
frecvente reprezentări din absidele bisericilor bucureştene. 


O altă temă, de sorginte vetero-testamentară de data aceasta, este Cortul Mărturiei, care 
înfăţişează sanctuarul Legii vechi, în relaţia simbolică a acestuia cu Altarul Legii noi, pe care îl 
prefigurează (Ev 9,1-5). Pentru precizarea acestui sens, masa de jertfă zugrăvită în centrul 
compoziţiei prezintă în medalion chipul Maicii Domnului brodat pe acoperământ, iar deasupra 
sunt prezentate obiectele afierosite dimpreună cu chivotul legii: toiagul lui Aaron, sfeşnicul cu 
şapte braţe şi amfora cu mană, ca tot atâtea tipuri sau simboluri mariale. Masa este încadrată 
lateral de Moise şi Aaron în chip de oficianţi cu cădelniţe, încadraţi la rândul lor de câte şase regi 
reprezentând cele douăsprezece seminţii ale lui Israel, fiecare din aceştia purtând ofrande pe care 
le închină altarului. Deasupra lor, în medalioane, sunt figurați profeţii Isaia şi leremia, purtând 
rulouri cu texte profetice. Un exemplu foarte sugestiv al acestei scene îl oferă biserica 
Sf.Nicolae-Domnesc din Curtea de Argeş (sec.XIV), preluat ca atare în multe dintre bisericile 
mai spaţioase, mai cu seamă în cele pictate recent. 


În general, aceste trei scene de o anvergură considerabilă se zugrăvesc acolo unde există 
spaţiul adecvat, amplasamentul cel mai potrivit fiind de obicei în centru, fie deasupra, fie de o 
parte şi alta a ferestrei din mijlocul hemiciclului Altarului, indiferent că este vorba de al doilea 
sau al treilea registru de sus în jos. Există şi rezolvări care vizează o compoziție de ansamblu a 
spaţiului absidial, astfel încât temele iconografice, din unul sau mai multe registre chiar, să fie 
subsumate unui numitor comun teologic: persoană sau concept. Astfel, programul absidial al 
Catedralei Patriarhale asociază temele mariale ale bolţii şi ale primului registru, Plarytera şi 
respectiv Întâlnirea Fecioarei cu Elisabeta, Cortul Mărturiei şi Bunavestire, în funcţie de poziţia 
centrală a Maicii Dumnului şezând în jilţ, într-o distribuire coerentă, dar şi în evidentă simetrie 
cu ordonanța iconografică a registrelor următoare ale hemiciclului care distribuie, în mod 
asemănător, în funcție de poziţia centrală a lui Hristos Marele Arhiereu, şezând, tematica 
euharistic-liturgică specifică altarului, respectiv Împărtăşirea Apostolilor şi teoriile de Ierarhi, în 
medalioane şi/sau figură întreagă, reuniți în jurul figurării Pruncului lisus pe Disc, din glaful 
ferestrei centrale; cu aceeaşi coerență, ansamblul este întregit de temele consacrate pentru 
proscomidiar şi diaconicon. Un alt ansamblu notabil, cel de la biserica, ordonează mai strâns 
tematica iconografică absidială, structurând în principiu aceleaşi teme, augmentate cu alte 

elemente tematice biblice, liturgice şi dogmatice, în jurul conceptului teologic al Jertfei — 
Ofrandă, într-o compoziție atotcuprinzătoare, pe cât de originală, pe atât de coerent articulată, ca 
dealtfel întreg programul iconografic al acestei biserici, cu totul special, apreciat în mod 
deosebit, pentru valenţele sale teologice, de Părintele Stăniloae. 


Alte variante de program, pornind de la reprezentarea tutelară a Plaryterei, distribuie cu 
precădere teme mariale în iconografia altarului, inclusiv în registrele hemiciclului, fie din viaţa 
Sfintei Fecioare, fie din alte episoade biblice în care este prezentă: Înălțarea, Nunta din Cana, ori 
Bunavestire. 


Continuând la nivelul celui de al doilea registru, pe partea de miazăzi din naos, în zona 
superioară a pereţilor verticali, sub cornişă, se distribuie temele adiacente, premergătoare sau 
următoare Naşterii Domnului zugrăvită, cum s-a arătat, în semicalota absidei. Se distribuie 
aşadar dedesubt, în acest registru rezervat lor, în ordine cronologică: Visul lui Iosif, Călătoria 
spre Betleem, Recensământul lui Quirinius, ori Închinarea magilor şi a păstorilor, Fuga în Egipt 
şi Uciderea pruncilor, mai puţin cele care au putut fi distribuite mai sus. Ciclul Naşterii şi 
copilăriei lui lisus este dezvoltat pe larg în două monumente din secolul al XIV-lea, înrudite din 
punct de vedere iconografic, Mânăstirea Chora din Constantinopol, respectiv Sf. Nicolae 
Domnesc de la Curtea de Argeş. Bisericile noastre ilustrează acest ciclu fie in extenso, fie mai 
selectiv, în funcţie de amploarea şi configurația spaţiului, fie, în mod cu totul excepțional, 
înlocuindu-l cu reprezentări corelate subtil-simbolic cu acesta, precum Hristos binecuvântând 
pruncii. 


Conform aceluiaşi principiu ordonator, se înşiruie în continuarea registrului scene care au 
legătură cu tema praznicară de deasupra, Întâmpinarea mai întâi şi apoi Botezul, cărora li se pot 
subsuma: Întoarcerea la Nazaret, lisus în Ti emplu cu cărturarii, lisus venind la Iordan să se 
boteze, lisus arătat ucenicilor de către loan Botezătorul, lisus ispitit în pustie, Nunta din Cana 
ori altele, în aceeaşi suită cronologică, aşa cum se regăsesc, dealtfel, într-un alt decor iconografic 
din secolul al XIV-lea, cel de la Protathon din Muntele Athos, atribuit lui Panselin, şi cum 
înfăţişează variantele de program din bisericile mai mari. 


Dacă în timpanul vestic al bolți longitudinale de deasupra pronaosului este zugrăvită 
Pogorârea Sf.Duh, atunci sub acesta, pe peretele de vest, deasupra intrării, în zona 
corespunzătoare registrului al doilea, nu lipseşte de regulă tema de mare anvergură care este 
Adormirea Maicii Domnului, ce ocupă uneori întreaga suprafaţă oferită de peretele vestic ca la 
Gracianiţa, Serbia, dar şi în alte exemple monumentale unde temei propriu-zise 1 se alătură şi alte 
scene din viaţa Sfintei Fecioare, la care se pot adăuga şi unele din Acatistul Maicii Domnului. 


Urmând sensul desfăşurării programului iconografic, pe partea de nord întâlnim în acelaşi 
registru, sub Schimbarea la Faţă, Duminica Floriilor şi Răstignire, teme adiacente precum 
Invierea lui Lazăr, Ungerea din Betania, Rugăciunea din Ghetsimani, Prinderea lui lisus, 
Judecarea lui lisus, Coborârea de pe cruce, Plângerea şi Punerea în mormânt, ca momente 
premergătoare Învierii. Dintre temele posterioare episodului Învierii lui Hristos, pe hemiciclul 
absidei stângi, figurează de obicei Îngerul şi Mironosiţele la mormânt şi Voscresnele, începînd 
cu Arătarea către Maria Magdalena, Duminica Tomii şi altele, rezervând Cina de la Emaus 
pentru zona din imediata apropiere a catapetesmei, fie înafara, fie înlăuntrul altarului, încheind 
cu acestea orânduiala a doua a programului conografic. 

ORÂNDUIALA A TREIA 


Pentru cel de al treilea registru, care începe de asemenea cu altarul, există în continuare 
posibilitatea de a alege una dintre cele patru teme mari descrise anterior în legătură cu registrul al 
doilea, urmând ca în spaţiile alăturate acesteia să fie distribuite teme prefigurative din Vechiul 
Testament, fie simbolic-euharistice, precum Jertfa lui Avraam, Jertfa lui Abel ori Melchisedec şi 
altele, pentru zona proscomidiarului, fie mariale, Scara lui Iacob, Cortul Mărturiei (în varianta 
restrânsă), Rugul Aprins etc., pentru zona simetrică a diaconiconului. Acest tip de ordonanţă se 
regăseşte în pictura multor biserici, cu preponderența fie a scenelor mariale, fie a celor 
euharistice, fie, însfârşit, cu distribuirea echilibrată a ambele cicluri. 


Trecând dincolo de tâmplă, în spaţiul naosului, sub scenele legate cronologic de tema 
Naşterii Domnului din absida de sud, în continuarea registrului al treilea, prelungit şi la nivelul 
pronaosului, sunt zugrăvite, în general, scene din viaţa Mântuitorului, care pot fi cicluri de 
Minuni, ori momente din Predica Sa, astfel încât să întregească înţelesul scenelor din registrele 
superioare: Predica de pe Munte, Chemarea Apostolilor, Convorbirile cu Nicodim şi cu Femeia 
Samarineancă ş.a. 


Simetric, pe peretele nordic, se zugrăvesc scene care anticipează ciclul Patimilor, 
precum: Banul dajdiei, Izgonirea neguţătorilor din templu, Cina din casa lui Lazăr, pentru ca, pe 
măsura apropierii de absidă, să se distribuie teme care prefigurează sau anticipează Învierea 
Domnului: Învierea lui Lazăr, dacă nu s-a zugrăvit deja, Învierea Fiicei lui Iair, ori Învierea 
fiului văduvei din Nain şi altele, potrivite pentru bisericile cu o spaţialitate mai amplă, aptă să 
găzduiască astfel de desfăşurări iconografice. 


Cu aceste teme sau măcar o parte dintre ele, se încheie al treilea registru al programului 
iconografic aşa cum este el distribuit în locaşurile de dimensiuni suficient de ample. Acolo unde 
spaţiul o îngăduie, fie datorită dimensiunilor mai mari ale bisericii, fie datorită programului 
iconografic care prevede scene mici şi numeroase, iconografia naosului cu posibila prelungire în 
pronaos poate fi întregită cu diverse teme din Parabolele Mântuitorului, ca de pildă Păstorul cel 
Bun, temă paleocreştină, Samarineanul milostiv, foarte sugestiv redat la Curtea de Argeş, alături 
de pilda Bogatului căruia i-a rodit țarina, sau Bogatul nemilostiv şi săracul Lazăr ori Pilda 
celor zece Fecioare ş.a., dar şi cu alte momente din activitatea şi învăţătura Mântuitorului: 
Trimiterea celor doisprezece apostoli, Vindecarea orbului, Vindecarea slăbănogului de la 
Bethesda, Potolirea furtunii pe mare ori altele, ţinându-se totdeauna cont de cronologia 
evanghelică, dar şi de coerenţa mesajului transmis în ansamblul programului. 


ORÂNDUIALA A PATRA 


Registrele iconografice astfel constituite şi care înconjoară biserica pornind din 
altar, desfăşurându-se pe pereţii naosului şi pronaosului — acolo unde nu există perete despărțitor 
între ele — spre a reveni iarăşi în altar, sunt consacrate, după cum am văzut, fie marilor sărbători 
împărăteşti care ocupă spaţiile boltite, fie iconografiei biblice a Mântuitorului, constituind un 
program coerent şi destul de strict circumscris tematic. De aceea, pentru a delimita aceste registre 
de cel următor, dedicat unor personalităţi din istoria Bisericii, se intercalează de obicei o friză 
ornamentală de medalioane, pe întreg perimetrul interior al bisericii, conţinând în altar chipuri de 
Ierarhi şi Diaconi, în absidele naosului Sfinți Mari Mucenici, Militari şi Anarghiri, apoi alţi 

Sfinți Mucenici (pe partea de sud) şi Muceniţe (pe partea de nord) iar în pronaos medalioane de 
Sfinți Cuvioşi(sud) şi Cuvioase (nord). 


La acest nivel al frizei de medalioane, se situează, pe peretele de vest al pronaosului, 
planşeul şi balustrada cafasului, un spaţiu delimitat distinct, de obicei, în economia de ansamblu 
a locaşului, rezervat coriştilor care participă în mod efectiv la săvârşirea liturghiei şi a altor 
slujbe, motiv pentru care pictura ilustrează acest specific, înfățişând persoane biblice sau din 
istoria Bisericii care s-au remarcat în domeniul muzicii cultice. Dintre cei care au compus 
diverse cântări, se impune în primul rând Proorocul David, autorul Psaltirii, care este zugrăvit la 
loc de cinste cu coroana împărătească şi cu harfa în mână ca instrument de cântare; dacă este 
înfăţişat în medalion, în centrul bolţii sau al plafonului, portretul Împăratului David este însoţit 
de texte extrase din psalmi, aşa cum ni-l prezintă majoritatea bisericilor. Biblia aminteşte şi 
proorociţe sau autoare de cântări, precum Miriam, sora lui Moise şi a lui Aaron, Debora, Ana şi 
Olda, dar şi pe preotul Zaharia. Imnografii mai de seamă din istoria Bisericii care îşi află de 
obicei locul în acest spaţiu rezervat muzicii psaltice pot fi: Sf.Andrei Criteanul, Sf.loan 
Damaschinul, Sf. Teodor Studitul,  Sf.Roman Melodul şi alţi autori de cântări menţionaţi de 
erminie şi înfățişaţi de programele iconografice în locurile din biserici destinate lor. 


În funcţie de dimensiuni şi de configuraţia spaţială, se poate selecta pentru spaţiul 
cafasului şi una din temele de mai mare anvergură cu un conţinut doxologic, de pildă “Toată 
suflarea să laude pe Domnul” ori Axionul “De tine se bucură toată făptura”, în cazul în care 
aceste teme nu sunt rezervate prin programul iconografic de ansamblu altui compartiment, 
pronaosul, când acesta este separat distinct de naos. 


ORÂNDUIALA A CINCEA 


Sub această friză de medalioane se desfăşoară registrul monumental al teoriilor sau 
şirurilor de sfinți în mărime naturală, registru ultim, care înconjoară, aproximativ la nivelul 
ferestrelor, întreg interiorul bisericii, fiind distribuit ca şi celelalte, pe categorii, în legătură cu 
specificul cultic al fiecărui compartiment, în ordinea descrisă deja de friza de medalioane. 


Astfel, în altar sunt zugrăviți Sfinții Ierarhi, între care, la loc de frunte, central, de o parte 
şi de alta a ferestrei hemiciclului, sunt poziţionaţi autorii de liturghii: Sf.Ioan Hrisostomul, 
Sf. Vasile cel Mare şi Sf.Grigore Dialogul, iar alături, alţi sfinţi ierarhi cinstiţi în mod deosebit 
pentru activitatea lor teologică, precum Sf.Grigorie de Nazianz, Sf. Atanasie cel Mare, Sf. Chiril al 
Alexandriei, Sf.Grigorie de Nyssa, ori pentru harul taumaturgic, precum Sf. Nicolae, Sf.Spiridon 
al Trimitundei, Sf.Grigorie Taumaturgul, la care se adaugă sfinţi ierarhi care au păstorit în marile 
scaune apostolice, ori sfinți ierarhi români; registrul este completat în extremități cu Sfinți 
Diaconi, între care: Ștefan, Laurenţiu, Roman Melodul şi alţii. Exemple în sensul acestei 
desfăşurări sunt oferite de monumente prestigioase, precum Sf.Nicolae Domnesc - Argeş, ori 
M-rea Cozia, ordonanţe asemănătoare regăsindu-se la cele mai multe dintre bisericile 
bucureştene, într-o desfăşurare mai extinsă sau mai mai restrânsă, după cum permite spaţiul, dar 
în care figurează, frecvent, şi Ierarhi Români. În virtutea relaţiei prefigurative de tip — antitip care 
uneşte simbolic cele două Testamente, în unele biserici bizantine vechi, la şirul ierarhilor sus- 
amintiţi se adăugau, uneori, Aaron şi Zaharia, înveşmântaţi ca sacerdoţi ai Legii vechi. 


Şi această teorie a Sfinţilor Ierarhi şi Diaconi poate fi redată în cheie liturgică, atunci 
când ei sunt prezentați în veşmintele de oficiere, orientaţi către axul hemiciclului absidei şi 

închinându-se lui Hristos, înfăţişat acolo fie ca Mare Arhiereu, stând în jilţ, fie ca Mielul de 
jertfă, Amnos (Is 53, 7, In 1,29), fie ca Prunc, aşezat pe disc — la Cozia sub ambele înfățişări 
deodată —, întreaga scenă actualizând unul din momentele principale ale Liturghiei arhiereşti. 


Tot în Altar, în spaţiile proscomidiarului, în latura de nord, şi ale diaconiconului sau 
veşmântarului, spre sud, fie că sunt simple firide sau nişe, fie că sunt adevărate încăperi, se 
zugrăvesc pe cât posibil scene menite să ilustreze destinaţia cultică proprie a acestor anexe. 
Astfel, la proscomidiar, acolo unde se săvârşeşte pregătirea darurilor pentru jertfa euharistică, se 
zugrăvesc de regulă teme precum Răstignirea Mânmitorului, Coborârea de pe Cruce, Punerea 
în mormânt — mai rar Omul durerii — şi alte teme legate de Patimile şi Jertfa Domnului. Este de 
notat că în aceste spaţii supravieţuieşte şi iconografia de factură simbolică, fie înfățişându-L pe 
Hristos ca Miel sau Prunc aşezat pe un disc ori în potir, fie sub forma instrumentelor ce evocă 
Patimile: Crucea, piroanele, trestia cu buretele, cununa de spini, lancea. Ca prefigurări 
sacrificiale veterotestamentare, pot fi zugrăvite în spaţiul proscomidiarului: Jerzfele lui Cain şi 
Abel, Avraam şi Melchisedec, ori cei 7rei Tineri în cuptorul de foc. Asocierea acestor teme din 
Vechiul Testament cu ideea de jertfă şi, deci, cu spaţiul altarului, are o tradiţie care merge cel 
puţin până la ansamblul monumental de la San Vitale — Ravenna (sec.VI), a cărui distribuţie 
iconografică îşi poate afla corespondent, în esenţă, în comentariul liturgic al Sf.Gherman al 
Constantinopolului (sec.VIII). Alte comentarii liturgice insistă asupra simbolismului ambivalent 
al proscomidiarului în asociere cu acela al Sfintei Mese, conform căruia ambele figurează, pe 
rând, când Golgota, când Beetleemul, polisimbolism însuşit şi de Sf. Sinod al BOR care, în 
Regulamentul din 1912, recomandă zugrăvirea la proscomidiar atât a Închinării magilor în 
peştera din Betleem, cât şi tema Epitafului, cu Coborârea de pe Cruci; acestui simbolism 
multiplu i se datoreşte uzanţa, mai rară, a zugrăvirii Naşterii Domnului la proscomidiar. O altă 
temă pe care iconografia ortodoxă o leagă frecvent de proscomidiar este aceea a Viziunii 
Sf.Petru din Alexandria, cu aluzie la erezia lui Arie, după cum devoalează imnografia Duminicii 
a VII-a după Paşti, din Penticostar. 


Dacă proscomidiarul este redus la o firidă sau nişă, selecţia iconografică se opreşte în 
general la Răstignire şi la Coborârea de pe Cruce ori Punerea în mormânt, sau se optează pentru 
tema de sinteză care ilustrează chiar troparul proscomidiei: “În mormânt cu trupul...” în 
formulări mai ample sau mai restrânse, aşa cum se întâlnesc la Curtea de Argeş, ori la bisericile 
Scaune şi Kreţulescu din Bucureşti. Sunt întâlnite, în variante regionale sau locale, din 
Transilvania, mai ales, dar cu iradieri neaşteptate şi în alte regiuni, teme care redau de o manieră 
simbolică funcționalitatea liturgic-euharistică a proscomidiarului, precum cea care-L înfăţişează 
pe Hristos şezând pe piatra mormântului, storcând vinul din strugurii viței care răsare din coasta 
Sa în potirul euharistic; în astfel de reprezentări, dar şi în altele (Jisus Prunc în potir), motivul 
ornamental al viței de vie proliferează în spaţiul proscomidiarului, augmentând simbolismul 
specific acestuia. 


În diaconicon, iconografia gravitează, de obicei, în jurul persoanei Maicii Domnului, 
zugrăvind fie momente din viaţa Sa, fie prefigurări veterotestamentare: Rugul arzând, Moise şi 
Aaron cu Tablele Legii, Toiagul odrăslit şi Năstrapa cu mană, ori varianta rezumativă a Cortului 
Mărturiei, cu masa şi obiectele afierosite de pe ea, care sunt tot atâtea simboluri mariale, cum s-a 
precizat mai sus. Local, foarte rar, în acest loc poate figura o temă pe care erminiile o recomandă 
mai degrabă pentru intrarea Pronaosului şi anume Anapeson, lisus Prunc dormind, vegheat de 

Maica Sa şi de Îngeri, temă preluată şi în Prohod, din profeția patriarhului Iacov: “Culcându-se, 
adormit-a ca un leu...Cine îl va deştepta?” (Num 24,9). 


Registrul sfinţilor „în picioare“ se desfăşoară dinspre altar în naos cu Dumnezeieştii 
părinţi Ioachim şi Ana aşezaţi simetric de o parte şi de alta a tâmplei, asociaţi, uneori, cu Drepții 
Zaharia şi Elisabeta, părinţii Sf.loan Botezătorul; aceştia pot fi înlocuiţi cu S/.Apostoli Petru şi 
Pavel sau chiar cu Sf.Arhangheli Mihail şi Gavriil. Pornind de aici spre hemiciclul absidei de 
sud, înşiruirea continuă cu tema Deisis, ce înfăţişează pe Hristos şezând pe tron, cu Maica 
Domnului şi Sf.loan Botezătorul alături, ca intercesori sau mijlocitori pentru omenire, aşa cum 
apar într-o temă foarte frecventă în bisericile ortodoxe româneşti; în locul Sf.loan poate fi 
zugrăvit, uneori, cu acelaşi rost mijlocitor, Sfântul de hram, de pildă Sf.Nicolae. Urmează teoria 
Sfinţilor Mucenici Militari, în frunte cu sfinţii cu cinstire specială: Dimitrie, Gheorghe, Procopie, 
Teodor Tiron, Teodor Stratilat ş.a., urmaţi de Sfinții Mucenici Doctori Anarghiri (sau Fără de 
Arginţi) Pantelimon, Cosma şi Damian, Chir şi loan etc. În acest registru pot fi distribuiţi şi 
Sfinții Români loan Valahul, Sava de la Buzău (Gotul), loan cel Nou de la Suceava, Sfinţii 
Voievozi Ştefan cel Mare, Constantin Brâncoveanu şi alţii. 


x6e 


Registrul sfinților „în figură întreagă“ continuă în pronaos cu Sfinții Cuvioşi, înclusiv 
români, de-a lungul peretelui de sud, pentru ca pe peretele vestic să fie înfăţişate Portretele 
Votive care se referă atât la Ctitori cât şi la Chiriarhi. Exemple numeroase ale acestei distribuiri 
oferă toate bisericile ortodoxe, mai mici sau mai mari, aproape fără excepţie; un caz aparte, 
demn de a fi menționat, este acela al bisericii Sf.Gheorghe — Vechi din Bucureşti unde, pe lângă 
portretele votive obişnuite, este prezent şi autoportretul pictorului. 


Întorcându-ne din pronaos înapoi spre altar, pe partea de nord, același registru prezintă 
Sfinte Cuvioase, apoi Sfinte Muceniţe, pentru ca în hemiciclul absidei de nord să fie figuraţi 
iarăşi Sfinți Militari, încheindu-se în partea dinspre altar cu Sfinţii Împărați Constantin şi Elena, 
şi/sau Maica Domnului pe tron, străjuită de Sf. Arhangheli, ca o temă simetrică celei din strana 
dreaptă (Deisis), făcându-se astfel încheierea celei de a cincea orânduieli iconografice. 


TEME DIN PRONAOS 


La bisericile compartimentate tradițional, unde arhitectura şi implicit iconografia 
pronaosului constituie un sistem aparte, în boltă figurează de obicei Maica Domnului cu Pruncul, 
şi uneori Sf Treime, care poate fi încadrată epifanic de Înălțare şi Pogorârea Sf.Duh, sau însoţită 
de Schimbarea la Faţă, într-un grupaj de scene din care nu lipsesc Botezul şi Schimbarea la Faţă 
ca teme trinitare; o reprezentare neobişnuită a Sfintei Treimi într-un astfel de amplasament este 
de semnalat la biserica Adormirea Maicii Domnului - Giuleşti, al cărei program iconografic 
oferă, dealtfel, multe aspecte inedite. 


Dacă în Pronaos sunt două bolți, se pot zugrăvi teme mari de sinteză iconografică, 
precum “Toată suflarea să laude pe Domnul”, în care medalionul central în care tronează Hristos 
este înconjurat de teorii de sfinţi: prooroci, apostoli, mucenici, ierarhi şi cuvioşi, precum şi fiinţe 
din lumea animală sau vegetală şi elemente mai pitoreşti de peisaj, în cadrul scenei înscriindu-se, 
cu valenţe ornamentale, şi textul: “Toată suflarea să laude pe Domnul” (Ps 148). 

A doua temă iconografică de sinteză este cea dedicată Maicii Domnului şi care ilustrează 
Axionul de la Liturghia Sf. Vasile cel Mare, “De tine se bucură toată făptura”. Această temă este 
structurată asemănător cu cea amintită anterior, având pe Maica Domnului în medalion central ca 
Orantă, cu medalionul Pruncului pe piept, fiind înconjurată apoi de cetele îngereşti, de proorocii 
marianici, de imnografii care i-au dedicat imne, precum şi de cete de muceniţe şi mucenici, 
ierarhi, cuvioşi şi cuvioase, purtând rulouri cu texte de preaslăvire a Maicii Domnului: "Cuvine- 
se..”, “Fecioara astăzi... "etc. Variante mai ample sau mai restrânse ale acestei teme sunt 
înregistrate în diferite biserici ortodoxe, de dimensiuni mai mici sau mai mari, după cum este 
configurat spaţiul arhitectural. Dacă peste pronaos există o singură boltă, aceasta este zugrăvită 
cel mai adesea, aşa cum s-a arătat mai sus, cu tema Maicii Domnului Orantă în medalion central, 
preaslăvită de îngeri şi sfinţi, prooroci, ierarhi şi imnografi; o variantă mult restrânsă a aceleiaşi 
teme se zugrăveşte şi dacă, în loc de boltă, pronaosul este acoperit de un tavan drept. 


Iconografia pronaosului este întregită cu alte teme de sinteză, precum Sinaxarele sau 
Mineiele, ce ilustrează succint iconografia sărbătorilor şi a sfinţilor din întreg anul bisericesc, pe 
luni şi zile. În măsura în care spaţiul îngăduie, în pronaos îşi află de obicei locul scene ilustrând 
Viaţa şi Minunile Sfinţilor, care se întâmplă să fie patronii bisericii şi care au o iconografie mai 
extinsă: Sf.Nicolae, Sf.Gheorghe etc. 


O altă temă de sinteză este aceea a Acatistului Maicii Domnului, compusă din 24 de 
scene, câte una pentru fiecare din cele 12 icoase şi 12 condace care alcătuiesc Imnul acatist. 


În zona inferioară a pereţilor pronaosului, în măsura în care spaţiul permite, pot fi incluse 
personaje sau chiar scene din istoria sfântă a Vechiului Testament. Este, de asemenea, spațiul 
consacrat ctitorilor sau donatorilor, adică binefăcătorilor locaşului, exemple în acest sens putând 
fi găsite la mai toate locaşurile. 


TEME DIN PRIDVOR 


Iconografia pridvorului bisericii, fie că este acoperit cu boltă, fie cu un simplu plafon, 
înfăţişează de regulă în medalion chipul lui Hristos Emanuil, “Dumnezeu este cu noi”, 
reprezentare menită a întâmpina pe cel ce vine să se roage în biserică cu această imagine a lui 
Hristos care S-a întrupat şi S-a sălăşluit între noi, conform Evangheliei (In 1,14) . Tema ÎI 
înfăţişează pe lisus prunc sau tânăr, medalionul respectiv fiind înscris într-un pătrat în colţurile 
căruia sunt înfățişaţi Evangheliştii sau mai degrabă Simbolurile lor, îngerul, vulturul, boul şi leul, 
întrucât evangheliile mărturisesc taina Întrupării Cuvântului lui Dumnezeu. Pridvoarele celor mai 
multe biserici ortodoxe înfăţişează credincioşilor această temă iconografică, la care programe 
mai ample pot adăuga şi alte teme: Geneză, Zodiacul şi altele, Sinoade Ecumenice dar mai ales 
Judecata, la cele mai multe dintre ele. 


Uneori, în locul temei iconografice a lui Iisus Emanuil, în bolta sau plafonul pridvorului 
este înfățişat “Cel Vechi de Zile”, care constituie una din puţinele figurări iconografice ale lui 
Dumnezeu Tatăl. Redactarea acestei teme o reconstituie în general pe aceea a Pantocratorului, 
respectiv înfăţişarea în medalion, bust, cu cartea şi mâna binecuvântând, cu deosebirea că 
veşmântul este în general alb, iar chipul este acela al unui bătrân, evocând viziunea proorocului 
Daniil. O altă deosebire constă în aceea că, în locul aureolei crucigere, chipul este încadrat în 
triunghiul treimic. Prin urmare, dacă în pridvor este zugrăvită această temă, atunci medalionul 


20 


central este înconjurat nu de simbolurile evangheliştilor, ci de cete îngereşti, pe măsura 
extensiunii spaţiului. Alteori, în pridvorul bisericilor poate fi zugrăvit şi Sf.Ioan Botezătorul, 
alături de Emanuil sau Dumnezeu Tatăl, când pridvorul este boltit dublu, sau singur, atunci când 
există o singură boltă. În mod singular, bolta pridvorului poate înfățișa şi tema Deisis, cu Hristos 
în curcubeu, având de o parte şi de alta pe Maica Domnului şi Sf.Ioan Botezătorul. 


La acele monumente la care pridvorul este închis şi deci spaţiul de zugrăvit este mai 
mare, se pot selecta unele din temele care în mod obişnuit figurează în pronaos, dar nu şi-au 
putut găsi locul acolo din lipsă de spaţiu. Una din aceste teme poate fi Acatistul Maicii 
Domnului, alta, tema Sinoadelor Ecumenice ş.a.m.d. 


Bisericile mănăstireşti preferă în genere înfăţişarea temelor iconografice cu conţinut 
monastic, ca de pildă Scara Sf.Ioan Scărarul, precum şi figuri de monahi şi monahii care s-au 
smerit prin aspre nevoinţe pustniceşti, aşa cum este Sf.Onufrie, înfăţişat cu trupul gol şi acoperit 
doar de păr, la M-rea Cozia, sau Cuvioasa Maria Egipteanca, înfăţişată dealtfel şi în foarte 
multe biserici de enorie. 


Peretele în care se află uşa de intrare în biserică, deasupra căreia se şi amplasează 
obişnuit pisania, este dedicat în general reprezentării uneia dintre cele mai extinse teme 
iconografice, Judecata de Apoi, nelipsită de la bisericile mai vechi, temă ce-şi are sorgintea în 
spiritualitatea paleocreştină, preocupată intens de soteriologie şi mai ales de eshatologie. 


Tema evoluează de la redactarea simplă, de factură arhaică, în care Hristos separă la 
judecată pe cei drepți de cei păcătoşi, figuraţi simbolic ca oi şi respectiv capre, până la formulări 
mai complexe; astfel, încă din sec.VI-VII, tema Judecăţii apare amplificată substanţial, ca de 
exemplu într-o miniatură din “Topografia creştină” a lui Cosmas Indicopleustes („navigatorul în 
Indii“), în care este înfățişat Hristos şezând în tron, cu atributele Pantocratorului, având dedesubt 
hore de opt îngeri, iar în registrele de jos, grupul drepţilor osebit de grupul păcătoşilor, la bază 
fiind ilustrat momentul eshatologic al învierii morților. De-a lungul timpului, acestei redactări i 
se va adăuga Tronul Pregătirii, Hetoimasia, pe care este aşezată Evanghelia şi însemnele 
Patimilor, Crucea, trestia şi buretele, lancea, cuiele, cleştele şi ciocanul, cununa de spini etc., cu 
Adam şi Eva înfăţişaţi de o parte şi de alta, îngenuncheaţi înaintea tronului. Nu lipsesc din 
această formulare iconografică Sfinții Apostoli, aşezaţi în grupe simetrice de câte şase, ca unii 
care vor judeca lumea, conform referinţelor eshatologice din scripturi (Mt 19,28). De asemenea 
sunt prezente persoanele sfinte intercesoare sau mijlocitoare pe lângă Dreptul Judecător, şi 
anume Maica Domnului şi Sf. loan Botezătorul rugându-se pentru iertarea sufletelor care se 
înfăţişează la Judecată. 


Figurări celebre, de-a lungul timpului, ale temei /udecății de Apoi sunt larg răspândite în 
întreaga oikoumenă creştină. Între acestea, merită amintit mozaicul de la catedrala din Torcello, 
de lângă Veneţia (sec.12), structurat deja conform schemei registrelor enumerate mai sus, 
precum şi frescele din aria balcanică: Boiana şi Bacikovo (Bulgaria), Gracianiţa (Serbia), ori de 
la Muntele Athos (Trapeza Marii Lavre, ori Mânăstirii Dionisiu), sau din Grecia continentală 
(Mistra), în redactări substanțial îmbogăţite cu tot mai multe detalii. Cea mai reprezentativă 
realizare în acest context poate fi socotită Judecata de Apoi de la M-rea Chora (Karyie Djami) de 
la începutul secolului al XIV-lea, care împodobeşte Paraclisul mânăstirii, cu rost funerar de 
necropolă imperială, dedicat cu precădere tematicii Învierii: Învierea Domnului şi învierea de 
obşte la Judecata de Apoi. 

În Ţările Române, M-rea Cozia oferă o compoziţie grandioasă ce evocă pe cele athonite, 
în anumite particularități cum ar fi detaliul, întâlnit la Chora dar şi la bisericile moldoveneşti, al 
îngerilor în zbor care strâng sau înfăşoară un rotulus uriaş, crugul anului sau zodiacul, ce 
semnifică sfârşitul timpului sau al veacurilor, ori reprezentarea, de o parte şi de alta a porții de 
intrare în rai, a celor zece fecioare, cinci înțelepte şi cinci nebune, din parabola evanghelică. 
Prezintă interes, de asemenea, personificările Pământului şi Mării, care ilustrează momentul 
restituirii trupurilor celor răposaţi, detalii remanente şi în picturile actuale. 


Pentru noi, cea mai semnificativă reprezentare a Judecății de Apoi este cea oferită de 
peretele vestic exterior al bisericii mânăstirii Voroneţ. Într-o multitudine de registre, care 
sintetizează aproape tot ce s-a formulat anterior, din punct de vedere iconografic, în legătură cu 
tema Judecăţii, este prezentată o desfăşurare cu adevărat grandioasă, la scară cosmică, a 
evenimentelor eshatologice. Structura temei este cea deja consacrată de tradiţie, şi anume Iisus 
Hristos Dreptul Judecător stând pe tron, în centrul registrului superior, având înapoia Sa oştile 
cereşti de îngeri, iar de o parte şi de alta pe Maica Domnului şi loan Botezătorul, ca intercesori, 
apoi pe cei 12 Apostoli şezând în jilțurile de judecată. Mai jos, Tronul Hetoimasiei, încadrat de 
Protopărinţii Adam şi Eva, şi Mâna simbolică ţinând balanţa ce cântăreşte faptele sufletelor ce 
se înfăţişează la Judecată, momentul cântăririi fiind animat de disputa dintre Îngerii cei buni şi 
Îngerii cei răi, în care Arhanghelii încearcă să salveze cât mai multe suflete din mâinile 
diavolilor. Tumultul acestui moment este sporit de fluviul de foc care izvorăşte de sub Tronul 
Hetoimasiei şi care antrenează în curgerea lui sufletele osândite. Acesta împarte în două părți 
compoziţia scenei, pe verticală, semnificând şi separarea celor drepţi de cei păcătoşi. În partea 
din dreapta lui Hristos, în stânga privitorului, este înfățişat raiul şi sufletele izbăvite, în grupuri 
structurate grafic, începând de sus cu Apostolii, apoi Proorocii, Ierarhii, Martirii, Cuvioşii etc., 
aşadar „cetele drepţilor“; câteva detalii au menirea de a preciza că este vorba de rai şi anume 
fondul alb pe care se profilează Avraam cu sufletele drepţilor în sânul lui, între care şi săracul 
Lazăr, apoi tâlharul cel bun purtându-şi crucea pe umăr şi cele cinci fecioare înțelepte şi, de 
asemenea, Sf. Ap. Petru cu cheile împărăției, la poarta raiului, conform Evangheliei şi tradiției. 
Simetric, de-a stânga Dreptului Judecător, în grupuri distincte, sunt înfățişaţi păcătoşii ce-şi 
aşteaptă osânda, inclusiv cetele de ostaşi turci şi căpeteniile acestora, ca vrăjmaşi şi persecutori ai 
creştinilor. 


PICTURA EXTERIOARĂ 


În ceea ce priveşte pictura exterioară a bisericilor, fenomen mai rar întâlnit în 
iconografia curentă, o excepţie, comentată îndelung şi apreciată unanim, o constituie pictura 
exterioară a bisericilor din nordul Moldovei, fapt ce reprezintă un capitol aparte în arta 
universală. Este cunoscută, desigur, prezenţa anumitor teme iconografice pe pereţii exteriori şi 
îndeosebi pe fațadele vestice ale unor edificii creştine, apusene şi transilvănene, cum ar fi, de 
pildă, tradiţia zugrăvirii Sf. Hristofor pe faţade şi turnuri la o scară gigantică, cu vădit rost 
apotropaic, în aşa fel încât cei ce îl pot zări de departe, de la muncile câmpului, să poată fi 
încredinţaţi că vor fi feriţi de accidente sau întâmplări rele. 


In Răsărit, pictura exterioară se rezumă în genere la tema icoanei de hram, în frescă ori 
mozaic, pe frontonul de la intrarea bisericii, căreia i se adaugă, uneori, friza de medalioane, firide 
sau ocniţe care înconjoară edificiul la exterior, deasupra cornişei, aproape de streaşină, unde sunt 

înfăţişate, de obicei, persoane, şi mai puţin sau deloc teme iconografice complexe. Repertoriul 
iconografic exterior vizează şi persoane sfinte din Vechiul Testament: Protopărinții Adam şi 
Eva, Patriarhii Avraam, Isaac, lacov, Iosif şi fraţii săi, Judecătorii, Proorocii, Regii David şi 
Solomon, cei şapte fraţi Macabei etc. Mai rar, se întâlnesc şi teme iconografice propriu-zise, într- 
o redactare restrânsă, cum ar fi scene din Crearea lumii, Adam şi Eva în rai, Căderea în păcat, 
Cain şi Abel, Noe şi potopul etc., după cum pot fi incluse şi reprezentări de persoane cu o 
religiozitate elevată din lumea veche, care, fără să aparţină poporului ales, au prefigurat sau 
profețit timpurile mesianice, aşazicând „după rânduiala lui Melchisedec“: Filosofi antici şi Sibile 
păgâne. 


Fenomenul picturii exterioare la unele biserici ctitorii domneşti sau boiereşti din nordul 
Moldovei are o semnificaţie aparte, ce depăşeşte, prin complexitate şi coerenţa ansamblului, 
uzanţa izolată a picturilor exterioare susmenţionate, înscriindu-se ca un capitol deosebit al artei 
universale, considerat ca atare şi prin includerea în patrimoniul UNESCO. O primă caracteristică 
ce se impune atenţiei este aceea a migrării unor teme din repertoriul intern al locaşului, tâmplă, 
pronaos ori pridvor, către exterior, ca de pildă cea numită îndeobşte Cinul. Cheia de interpretare 
a acestei reprezentări o dă figurarea temei Deisis, cu lisus Hristos pe tron, încadrat de Maica 
Domnului şi loan Botezătorul, în punctul cel mai proeminent al exteriorului circumferinței 
Altarului, loc privilegiat prin excelenţă, vizibil de la distanţă şi de un cerc larg de închinători sau 
pelerini. Către acest punct focal exterior ce corespunde în interior Altarului, converg feorii de 
persoane sfinte rânduite în registre succesive, după cinul, rangul sau ierarhia prestabilită, 
începând de sus cu Jerarhia cerească a cetelor îngereşti şi continuând în registrele de jos cu 
Prooroci, Apostoli, Ierarhi etc., până la limita de jos, aproape de soclu, unde sunt figuraţi 
Filosofii antici şi Sibilele păgâne. Este o reeditare, în exterior, a registrelor turlei, pe de o parte, 
dar şi a configurației unor catapetesme foarte extinse, aşa cum este cea realizată de Andrei 
Rubliov la Uspenia moscovită, în aşa fel încât şi credincioşii din afară să-şi îndrepte rugăciunea 
către aceeaşi instanţă, ca şi cei din interior; acest scop liturgic constituie rațiunea mai adâncă şi 
cea mai apropiată de adevăr a fenomenului picturii exterioare, în consonanță cu o mistagogie 
străveche care vede în locaşul bisericesc chintesenţa universului, aşa cum s-a arătat mai sus. Este 
un program iconografic atotcuprinzător, ce reconstituie viziunea dionisiană şi maximiană a 
lerarhiilor cereşti şi bisericeşti reunite în veşnica adorare a lui Dumnezeu şi în neîncetata 
intercesiune sau mijlocire pentru mântuirea oamenilor. 


Întregită cu Scara cerească din vedenia patriarhului Iacob şi mai cu seamă cu Arborele 
lui lesei, pictura exterioară devine replica celei interioare, ca una şi aceeaşi eikon tes oikonomias, 
icoană a iconomiei, vizibilă la dimensiunea monumentală a edificiului, integrată, în acelaşi timp, 
în peisajul ambiant şi, prin aceasta, adusă la scara cosmică a întregii creaţii. 


Lect.univ dr. Adrian Matei ALEXANDRESCU 

